मछरी – Anjoria\nअप्रैल 3, 2021 भोजपुरी कहानी, मछरी, रामेश्वर सिंह काश्यप\nरामेश्वर सिंह काश्यप\nताल के पानी में गोड़ लटका के कुंती ढेर देर से बइठल रहे। गोड़ के अंगुरिन में पानी के लहर रेसम के डोरा लेखा अझुरा जात रहे आ सुपुली में रह-रह के कनकनी उठत रहे जे गुदगुदी बन के हाड़ में फैल जात रहे। कबहूँ, झिंगवा मछरी एँड़ी भिरी आके कुलबुलाए लागत रही सन त सऊँसे देह गनगना जात रहे। कुछ दूर पर सरपत में बेंग टरटरात रह सन आ कवनो-कवनो जब तब पानी में कूद जात रह सन जेकरा से ताल में चक्करदार हल्फा उठे लागत रहे आ तरेंगन के परछाहीं लहर पर टूटे लागत रहे।\nझींगुर के अजब मनहूस झनकार हवा में भर गइल रहे। नीम के फूल के गंध से मातल बेआर ढिमिलाइल फिरत रहे। दिन भर के तवँक से अँउसाइल कुंती के मन भइल कि गते से पानी में उतर जाय आ अपना देह के पानी में बोर दे। चुहानी में साँझे से चूल्हा फूँकत-फूँकत ओकर जीव उजबुजा गइल रहे। मारे पसीना के लूगा देंह में सट गइल रहे। कसहूँ जीव जाँत के सब केहू के बीजे करा के फजिरे बरतन बासन मले खातिर पानी ले आवे निकललि रहे। राते में डूभा, छीपा आउर बटुआ पानी में ना फुला दिआई त बिहने जूठ अइसन खरकट जाई कि छोड़वले ना छूटी। बाकि, कुंती से पानी में उतरल ना गइल। अपना देह के आउर ढील कके ऊ चुपचाप बइठल रहलि।\nबगले में, दहिने ओकरा घर के दुआर लउकत रहे। निकसार में ढ़िबरी धुआँत रहे। ढिबरी के मइलछहूँ लाल अँजोर में अपना पोंछ से मच्छड़ उड़ावत भँइस लउकति रहे। धवरा बैल कोना में बइठल पगुरात रहे। कुंती के बुझाइल कि ओकर माई सूत गइल होई आ ओकर नाक फोंय फोंय बोलत होई, बाबूजी ओ आँख मूँद के महटिअवले होइहें आ दम्मा के मारे उनकर साँस अदहन लेखा हनर-हनर करत होई। सीतवा, गीतवा, मोतिया, गएत्रिया, अबिलखवा, कअिया सब एके खटिया पर गुड़मुड़ा के सूतल होइहंसन। कवनो के लात कवनो के मूँड़ी पर चढ़ल होई, कवनो के मूड़ी लटकल होई, कवनो के गोड़ खटिया के ओरचन में बाझ गइल होई। अब ओकरा जाके सबके सोझ करे के परी। सब पिल्ला लेखा य-काँय किकिअइहन स आ माई काँचे नीदे जाग के अलगे अनरवाह करी- ”अइसन कुलच्छिन ई कुंतिया बिया, दिन रात लइकन के डँहकावत रहेले, एकर बस चले त ई सब के छछना-छछना के मुआ दिही।“ बाबूजी अलगे अपना खटिया पर से गुरगुरइहें- ”काहे रोवाबत बाड़ि स रे, हमरा के जीए देविस कि ना? एक त हमार जीव अपने खों खों।“ आ ऊ सब के ओइसही छोड़ दे त माई लगिहें बिख बोले- ”एकर रहन देख के त हमार पित लहर जाता। काठ के करेजा हइस। पत्थल ह पत्थल। एकरा कवनो दम-फिकिर हऊ स! लइका मूअ सन भा जीय सन।“\nघर का इयाद आवते कुंती के जीव उदास हो गइल जइसे खँखार पर गोड़ पर गइल होखे। कुंती के ना चहलो पर पहिले के याद ओकरा आँख के आगा पंवरे लागल।\nकुंती नौ बरिस के रहे तबे ओकर माई मू गइल रहे। ओकरा अपना माई के मउअत सोझा लउके लागल। माई मउराइल बैगन लेखा हो गइल रहे आ ढकना में लाल मिरचाई जरा के टहल ओझा बेंत पटक-पटक के ओझाई करत रहन, फिर माई के मूड़ी एक देने लटक गइल आ बुढ़िया मेहरारू सब सियार लेखा फेकरे लगली स, आजी हमरा के करेजा में जाँत के माई के गुन रो रो के गावे लागल रहे। कुछु दिन बाद बाबूजी आ चाचा मूड़ी छिलवा लेलन, खूब भोज भंडारा भइल आ छौ महीना बाद नइकी माई आइल। पहिले दिन ओठ बिजुका के हमरा के देखते पूछलस- ”तूँही हमरा सवत के बेटी हऊ?“ हम मूड़ी हिला के कहली- ”हूँ।“ तहिया से आज ले ऊ हमार जेतना साँसत कइलस ओतना कवनो दुसमनो केहू के ना कइले होई। के जाने ओह जनम के कवना कमाई से हम दस बरिस में जीयते, छछात नरक के भोग भोग लेलीं। माई के बरसाएने लइका भइल। पाँच गो त मूँ गइलेंस। ओकरो पाप माई हमरे कपारे पर थोपेले कि इहे हंड़साखिन मुअवलस। बाबूजी के दम्मा हो गइल। माई रोज कवनो ना कवनो रोग कछलहीं रहेले। चाचा माइए से आजिज आके अलगा हो गइलन। लइका देखीं त हम, खैका बनाई त हम, भँइस गोसि के सानी पानी करीं, गवत लगाईं त हम। माई अपना हाथे खरो ना टारे। दस बरिस से दिन रात चंग पर चढ़ल रहीला, मिजाज चरखा भइल रहेला, अतनों साँवस ना मिले कि अएना में सुबहिते मुँह देखीं।“ सोचत-सोचत कुंती के बुझाइल कि ओकरा देह में देहे नइखे।\nअठमी के चनरमा, सड़ल तरबूजा के फाँक लेखा बाँस के फुलुँगी में अझुराइल रहे फीका, उदास, सकुचाइल। मारे धूर के असमान सिलेट लेखा साँवर लागत रहे। पानी में डूबल-डूबल कुंती के गोड़ कठुआ गइल रहे, पेड़ुरी चढ़े लागल रहे। ऊ गते से आपन गोड़ पानी से बाहर निकाल लेलस। एक मन कइल कि घइला भर के घरे चलीं। ढेर रात बीत गइल। बाकि ओकरा से टकसल ना गइल, आलम ओकर गतर गतर बान्ह देले रहे। कुंती गते से एगो खपड़ा टकटोर के अपना एँड़ी के मइल छोड़ावे लागल। चिंता के टूटल धागा फिर जोड़ा गइल। एने तीन साल से त हमरा अपने चुप-चाप बइठे के मन ना करे। जहाँ अकेले बइठीं मन में किसिम-किसिम के विचार उठे लागेला। ई सभ सोचला से का फयदा?\nबाकि जहाँ इचिको सँवस लागल कि फिर बैताल ओही डाढ़ पर। मनवाँ खरावे बात देने झुकेला। एही से जान बूझ के हरदम अपना के काम में बझवले रहीला। जेतना हमउमरिया सखी सहेली रही सन सभ के बिआह कहिए भइल। कै गो त लरकोरिओ हो गइली सन। जहाँ ऊ सब बइठिहँ सन। खाली ससुर के बात, अपना मरद के बात। खोद-खोद के दोसरा से पूछिहऽ सन आ रस ले ले कहिंहऽसन। हमरा त ई सुनल इचिको नीमन ना लागे बाकि केहू सुनइबे करै त का कान मूँद लिहीं? झूठ काहे के कहीं, जहिया ई सब सुनीला नींद ना लागे सऊँसे रात करवटे बदलत बीतेला। मने-मने हमहूँ सपना देखे लागीला कि कइसन हमार ससुरा होई, कइसन सास के सुभाव होई, सवाँग खिसियाह मिलिहें कि मिठबोलिया?\nऊँह कइसनो मिलस। आपन आपन भाग ह। नइहर में सौतेली मतारी के दिन-रात के किचकिच से त नीमने होई। माई के बोली हइ स? बुझाला कि चइली से मारत होखे। बाबूजी के मति न फेर देले बिया। परियार साल बाबूजी एक जगे ठीक ठाक कइल स त माई ठेन बेसाह देलस कि एह साल बैल किनाई। बँटइया पर खेती ना होई, अपने हर चली। जब रोपेया बैल में उठ गइल, हमार तिलक कहाँ से दियाव? परसाल फिर बाबूजी एक जगे बात चलवलन। लइकवा दोआह रहे। डाकपीन के काम करत रहे। एक तरे से सब कुछ पक्के रहे। सखी सहेली में केहू हमरा के मनीआडर वाली कह के चिढ़ावे, केहू लिफाफा पोसकाट वाली कह के चउल करे। हमहूँ मनेमने गाजत रहीं कि दोआह बा त का ह? करकस मतारी से त जान बाँची। बाकि माई बेंड़ देली कि हम अपना जीयत जिनगी कुंती के बिआह दोआह बर से त ना होखे देब, नाहीं त सब केहू मेहना मारी कि सवत के बेटी रहइन एही से दोआह के गले मढ़ देली, जिनगी भर अकलंक के अपना माथे लिही? बाबूजी त हर बात में माई के मूँहे जोहत रहेलन। लागल बात कट गइल। भितरिया बात त हम जनबे करीला। माई सोचली कि कुन्ती चल जाई त लइका के खेलाई?\nकुन्ती के बुझाइल कि ओकरा कंठ में कुछु अँटक गइल बा आ दुखाता। पँजरी आ हँसुली के हाड़ में जइसे टभक अमा गइल होखे, सऊँसे देह जइसे घवदाह हो गइल होखे, माथा के नस के जइसे केहू ताँत लेखा तान देले होखे आ ऊ टन टन बाजत होखे। कुन्ती के साँस तेज चले लागल आ गरम साँस के धार ओकरे ओठ पर साफ बुझात रहे। गदराइल देह समुन्दर के हल्फा लेखा साँस के ताल पर उभरत रहे, डूबत रहे, ओठ रह रह के ओइसहीं काँप जात रहे जैसे भोरहरी के हवा में बबूर के पतई काँप जाला। बहुत दूरे मनियारा साँप के कतार लेखा छोटी लैन छकछकात चलल जात रहे। मधिम अँजोरिया बेरमिया लेखा बेदम होके गते हाँफत रहे। कुन्ती के एगो लहर ठंढ़ा साँस निकल गइल आ ओकर सउँसे देंह लूक में जरल मोजराइल आम के गाछ लेखा सिहरे लागल।\n”अइसे कब तक चली? डेग-डेग खाई खंधक बा। ओह दिन अछैवट सिंह के छत पर गेंहू सुखावे गइल रहीं त उनकर भगिना गते से आके हमार नाँव पूछे लागल। सुनीला जे पटना पढ़ेला। मन त भइल कि खूब सुना दीहीं कि बहरकू तोरा हमरा नाँव से मतलब? बाकि पित घोंट के रह गइलीं। हमार खिसिआइल मुँह देख के ऊ अपने लवट गइल। बिरीछ काका के बेटनो के उहे हाल, जहाँ हम ताल में नहाए अइलीं कि केवाड़ी का दोबा में लुका के अपना दलान पर से घंटन निहारल करी। मउगा कहीं का। मन त करेला कि कान धर के\nमारी दू थप्पर। सीक अइसन त बाड़न, एगो थप्पर के मउआर ना होइहें आ रसिया बने के सवख बा। आ बंसियो का कम आफत कइले बा, सिलिक मिरजई पेन्ह के दिन भर में चार भाँवर हमरा गली में फेरा लगावेला। हम का ओकर रंग-ढंग ना चीन्हीं? बाकि बोलेउले ना। जहिया टोकलन, अइसन उघटब कि फेन हमरा सोझा आवे के नाँवे ना लीहें।…. बाकि कब तक? अइसे कहिया ले चलीं?“\nकुन्ती के बुझात रहे कि साँप के बिख के लहर ओकरा देंह में उठ रहल बा आ गोंइठा के धुआँ में जइसे ओकर दम घोंट रहल बा आ ओकर गत्तर गत्तर अब पारा लेखा चारो देने छितरा जाई। गाँव के दखिन सिवान पर कुकुर भुँकत रहलन। खेत में सियार फेंकरत रहसन। काली माई के मंदिल से पाठ कर के चरित्तर काका लवटल आवत रहन। उनका खड़ाऊँ के खटर-खटर साफ सुनात रहे। कुन्ती सोंचलस कि एह रात के चरित्तर काका ओकरा के ताल किनारे बइठल देखिहें त का सोंचिहें? झप्प से धइला बुड़का के घरे चलल। निकसार\nके बगल में दहिने हट के नेनुआ के लत्तर चढ़ावल रहे। ओहिजा कुछ आहट बुझाइल। कुन्ती चिहा के पुछलस – के ह? बंसी के काँपत, खखन से भरल आवाज आइल- ”हमार किरिया, तनी एगो बात सुनजा।“ मारे घबराहट के कुन्ती के हाथ-गोड़ काँपे लागल। ऊ धड़ से निकसार के भीतर जाके केवाड़ी के पल्ला भिड़ा लेलस। एह समय ओकरा अपना करेजा के धड़कन साफ सुनाई देत रहे ओकरा माथा पर पसीना चुहचुहा आइल रहे आ साँस बहुत तेज हो गइल रहे। घइला थवना भिरी रख के ऊ मने मने बंसी के खूब गरियवलस।\nआँगन में माई ना रहे। लड़का सभ दँवरी लेखा खटिया पर पटाइल रह सन। बाबूजी के घर में दिया बरत रहे। पल्ला ओठँघावल रहे आ बुदुर बुदुर के आवाज आवत रहे। आपन नाँव सुन के कुंती गोड़ जांत के गते से जाके केवाड़ी में कान लगा के सुने लागल। माई बाबूजी के समझावत रहे- ”एह साल कुंती के बिआह के नांव लेल त ठीक ना होई। तोहार बेरामी एह साल बहुत उखड़ गइल बा। चलऽ बनारस रह के दवाई कराव। हमहूँ ओहिजा डाक्टर से जांच कराइब।“ बाबूजी कहलन- ”से त बड़ले बा बाकि लोग बाग अब अँगुरी उठावता, जवान जहान बेटी के कबले कुँआर रखबू?“ माई तड़प के बोलली ”वाह रे, लोग बाग कही त कुँइयो में कूद जाइब? एह साल ना सही, पर साला सही, कवनो मछरी ह जे सड़ल जात बिया।“ बाबूजी मान गइलन- ”ई त ठीके कहत बाड़ू, कवनो मछरी त ह ना जे सड़ जाई। परे साल सही।“\nकुंती के बुझाइल कि पचासो बिच्छी एक साथ डंक मार देलन। बेहोसी में अपना खटिया देने बढ़त बाकिर अचक्के ओकर गोड़ लगो जूठ थरिया में पर गइल। झन्न से आवाज भइल। माई भीतरे से चिचिया के पुछलस- ”काहे रे कुंतिया, का भइल?“ कुंती के फफक-फुफक के रोए के जीव करत रहे। मन करत रहे कि लाज लिहाज के छोड़के बाबूजी\nसे अबहिएँ जा के कह दे कि बेटी मछरी ह बाबूजी, पानी के बाहर कब तक जिही? सड़ी ना त बिलाई ले भागी। कसहूँ रोआई जाँत के कहलस ”कुछ ना रे माई, बिलार रहे एगो। भाग, बिल, बिल।“\n(पाती के मार्च 2021 अंक से)


टटका खबर,4फरवरी 2017, शनिचर – टटका खबर\nयूपी विधानसभा चुनाव ला प्रचार करत पीएम मोदी आजु मेरठ में कहलन कि भाजपा के सरकार बनल त गन्ना किसानन के सगरी बकाया 14 दिन का भितरे चुका दीहल जाई. कहलन कि समाजवादी गोल का चलते राज्य पिछड़त बा.\nमऊ के कोपागंज इलाका में आजु डाढ़ी चट्टी का नियरा एगो टेम्पो ए जीप के टक्कर में टेम्पो सवार दस जने घवाहिल हो गइलें.\nपटना में चलत राष्ट्रीय सीनियर बैडमिंटन चैंपियनशिप के महिला एकल वर्ग में टॉप सीड तान्वी लैड (पीएसपीबी) आ आठवीं सीड रिया पिल्लई (महाराष्ट्र) आपन-आपन मैच जीत के खिताबी अभियान के शुरिआत कइली. दूसरका दौर में बिहार के आकांक्षा कुमारी हार गइली आ उनुका के नौवीं सीड रेशमा कार्तिक (एयर इंडिया) हरवली.\nआजु पाँच गो राज्यन में होखे वाला विधानसभा चुनावन के पहिला दौर में गोवा आ पंजाब के सगरी सीटन ला वोट डालल गइल. गोवा में साँझ पांच बजे ले 83 फीसदी वोटर आपन वोट डाल के राज्य में एगो नया रिकार्ड बना दिहलें. पंजाबो से 70 फीसदी से बेसी वोटिंग होखे के खबर बा. कतहीं से कवनो बड़हन घटना के खबर नइखे. कई जगहा ईवीएम मशीनन में आइल गड़बड़ियन ला चुनाव आयोग प पक्षपात करे के आरोप लगा दिहलन अरविन्द केजरीवाल.\nपटना के एगो विशेष अदालत पूर्वी चंपारण जिला के घोड़ासहन रेलवे पटरी बम कांड मामिला में जेल में बंद तीन गो अभियुक्तन के पूछताछ करे ला 11 दिन के पुलिस रिमांड प एनआईए के सउँपे के आदेश आदर्श केंद्रीय कारा बेऊर के काराधीक्षक के नामे जारी क दिहलसि.\nमऊ जिला के समाज कल्याण अधिकारी आजु पत्रकारन के बतवलन कि मऊ जिले के जिलाधिकारी के बनावल टीम से जाँच करवला का बाद जिला में चलत 14 गो फर्जी मदरसन के मानय्ता रद्द क दीहल गइल बा.\nसोनभद्र के चोपन इलाका के मीतापुर गाँव में अपना बेटी के ससुरागी आइल कुरहुल गाँव के एगो आदमी सबेरे बिछवना प मरल मिललें, उनुका साथे आइल एगो दोस्त राते में लवट गइल रहे. पुलिस मामिला के संदिग्ध मान के जाँच करत बिया.\nबिहार के खाद्य अउर उपभोक्ता संरक्षण मंत्री मदन सहनी जन वितरण प्रणाली में गड़बड़ी के शिकायत का बाद बक्सर आ भोजपुर जिलन के 13 गो अधिकारियन का खिलाफ शो कॉज नोटिस जारी क के सात दिन का भितरे जवाब देबे के कहले बाड़न.\nगाजीपुर के कोतवाली इलाका के चौकिया गाँव के एगो आदमी नशा में धुत हो के डेढ बरीस के बच्ची से कुकरम क दिहलसि. बेहोश बचिया के जिला अस्पताल में भरती करावल गइल बा.\nवाराणसी के काशी हिंदू विश्वविद्यालय में काल्हु अतवार से 30वीं फेडरेशन कप वॉलीबाल चैंपियनशिप आयोजित होखे जात बा. एकर उद्घाटन राज्यपाल राम नाईक करीहें आ आठ दिन चले वाला एह चैंपियनशिप में देश के 13 गो टीम शामिल होखीहें सँ. वाराणसी में पहिला बेर ई चैम्पियनशिप होखे जा रहल बा.\nपूर्वोत्तर रेलवे के गोरखपुर से वाराणसी का बीच आजमगढ होत 200 किलोमीटर लमहर नया रेल लाइन बनावे के मंजूरी केन्द्र सरकार दे दिहले बिया. अब एह लाइन के सर्वे के काम शुरी होखे जा रहल बा. एह सर्वे प 30 लाख रुपिया खरच होखे वाला बा. एह रेल लाइल के बनला से गोरखपुर आ वाराणसी के बीच के दूरी कम हो जाई आ आजमगढ अउर बांसगांव के कई इलाका रेल से जुड जइहें.\nजौनपुर जिला के जफराबाद इलाका में भइल वाहन चेकिंग के दौरान आजु सबेरे शंकरगंज रेलवे फाटक प पुलिस एगो कार के रुके के कहलसि त कार वाला भागे लागल. तब पुलिस ओकरा के चहेटा मार के धइलसि आ जाँच में कार से 100 लीटर अवैध शराब, तीन गो तमंचा आ पांच गो कारतूस बरामद कइलसि.\nआजमगढ़ जिला में विधानसभा चुनाव के शान्ति से करवावे के माहौल बनावे ला 45 गो बदमाशन के तड़ीपार होखे के आदेश दीहल गइल बा. चुनाव ले एह लोग के जिला में लउकलो से मनाही बा.\nआज़मगढ़ जिला के मेंहनगर इलाका में बिल्डिंग मटेरियल के एगो कारोबारी अपना मेहरारू से झगड़ा का बाद घर में फांसी लगा के जान दे दिहले बा. बतावल जात बा कि एगो दोसरा मेहरारू से उनुकर नाता बन गइल रहल आ ओकरा के ऊ अपना घरे राख लिहले रहलन जवना चलते आए दिन किचकिच होखत रहुवे.\nTags: अजमगढ़, आजमगढ, गाजीपुर, गोरखपुर, गोवा, चंपारण, जौनपुर, पंजाब, बक्सर, भोजपुर, मऊ, वाराणसी, विधानसभा चुनाव, वॉलीबाल चैंपियनशिप, सोनभद्र


टटका खबर, शनिचर,3अप्रैल 2021 – टटका खबर\nअपराध खेल चुनाव देश-दुनिया\nApr 3, 2021 कोरोना, पंचायत चुनाव, भाजपा, मुख्तार अंसारी, विधानसभा चुनाव, हॉकी\nबदनाम बाहुबली विधायक मुख्तार अंसारी का सेवा में लागल पंजाब के कांग्रेसी सरकार के एगो चूक मुख्तार का खिलाफ एगो अउरी मुकदमा के माहौल बना दिहलसि. मुख्तार के रोपड़ जेल ले जाए वाला एंबुलेंस जाँच अधिकारिन का निगाह में आ गइल बा. बुलेट प्रूफ एह एंहुलेंस के तहकीकात नया नया मामिला सोझा ले आवे लागल बा. पहिले त ओह एंबुलेंस के निबंधने फर्जी तरीका से करावल गइल रहे आ एने कई एक साल से ना त ओकर फिटनेस जाँचल गइल बा, ना ओकर बीमा करावल गइल बा. एंहुलेंस मऊ के जवना डॉ अलका राय का अस्पताल का नाम से करावल गइल बा ऊ अलका राय काल्हु मुख्तार का खिलाफ धोखाधड़ी के मुकदमा दर्ज करवले बाड़ी. रोपड़ जेल आ जाला प्रशासन दुनु के कहना बा कि ऊ एंबुलेंस ओकर ना ह. त कइसे ओह एंबुलेंस के इस्तेमाल कइल गइल मुख्तार खातिर इहो जाँच के विषय बन गइल बा.\nबाराबंकी में निबंधित करावल गइल ओह एंहुलेंस के पंजीकरण प्रपत्र पर डॉ अलका राय के वोटर आईडी पर दर्ज पता का हिसाब से बाराबंकी के पजा बा. बाकिर महिन्द्रा फाइनेंस कम्पनी से लीहल उधारी का कागज पर पता श्याम संजीवनी हास्पिटल, एनएच-29 भीटी, मऊनाथ भंजन, जनपद मऊ के दर्ज बा. ई अस्पताल णलका राय के हवे. एह जाँच में लागल पुलिस टीम पंजाब के रोपड़ जेल के सीसी टीवी फुटेज खंगाले ला जाई. ओह फुटेज से एम्बुलेंस चालक के चेहरा मिले के उमेद कइल जा रहल बा. इहो जाँचल जाई कि केकरा आदेश से मुख्तार अंसारी के ओह एंबुलेंस से ले जाइल गइल.\nएगो अउर माफियाा अतीक अहमद के शूटर आबिद खातिर सरकारी गनर देबे के मामिलो तूल पकड़ले बा. कई मुकदमन के आरोपी आबिद के सरकारी गलर देबे के आलोचना चौतरफा हो रहल बा. आ हालही में जबरिया रियाटर करावल गइल पूर्व आईपीएस अफसर अमिताभ ठाकुर एह मामिला के उजागर करे में लाग गइल बाड़न. प्रशासन से गोहार लगवले बाड़न कि गनर वापस ले के पुलिस के जालालत से बचावल जाय. राजू पाल हत्याकांड में नामजद बा. जानो जोग इहो बा कि हालही में प्रशासन आबिद के जिला बदर कइले रहुवे.\nयूपी पंचायत चुनाव के पहिलका चरण में यूपी के 18 जिलन में परचा दाखिल करे के काम आजु3अप्रैल से शुरु होखे जा रहल बा. छोट से छोटो चुनाव के पुरहर तरीका से लड़े वाली भाजपा का तरफ से एह दौर के भारजा उमीदवारन के सूची काल्हु जारी क दीहल गइल. प्रयागराज, संतकबीरनगर, गोरखपुर, जौनपुर, अउऱ भदोही समेत 18 गो जिलन में होखे वाला परचा दाखिला का बारे में राज्य निर्वाचन आयोग के कहना बा कि परचा दाखिला कार्यालय से 200 मीटर पहिलहीं समर्थकन के रोक दीहल जाई. परचा दाखिल करे वाला का साथे ओकर चुनाव अभिकर्ता, प्रस्तावक, आ एकही गो अउर आदी के आवे के अनुमति बा. हर आदमी के मास्क लगवले राखल जरुरी होखी. कोरोना के मरीजो आपन परचा अपना प्रचिनिधि का जरिए दाखिल करा सकीहें.\nकोरोना के दुसरकी लहर सभकर जान सटकवले बावे. एकर रफ्तार अतना तेजी से बढ़त बा कि जल्दिए स्वास्थ्य व्यवस्था चरमरा जाए के खतरा हो गइल बा. मशहूर खिलाड़ी सचिन तेंदुलकर कोरोना का चलते अस्पताल में भरती बाड़न. त भू माफिया आ कांग्रेस अध्यक्षा सोनिया गाँधी के दामाद रॉबर्ट वाड्रा कोरोना छूताह हो गइल बाड़न. एह चलते सोनिया के बेटी आ रॉबर्ट के पत्नी प्रियंका अपना के आइसोलेट क लिहले बाड़ी आ चुनाव प्रचार से बाहर हो गइल बाड़ी. रोवे के रहनी तबले अँखिए खोदा गइल वाला अंदाज में देश के पाँच राज्यन में हो रहल चुनाव में होखे जा रहल कांग्रेस के फजीहत से अपना के बचावे के राह मिल गइल बा.\nतमिलनाडु, केरल, अउर पुद्दुचेरी में एकही चरण में होखे बाला मतदान, असम के तिसरका आ आखिरी चरण के, आ पश्चिम बंगाल में तिसरका चरण के मतदान6अप्रैल के होख जा रहल बा. एह दौर ला हर गोल आपन पूरा ताकत झोंक दिहले बा. पश्चिम बंगाल में हो चुकल दू चरण के वोटिंग से हलकान ममता बनर्जी आपन शाण्डिल्य गोत्र के ब्राह्मण होखे वाला लिबास उतार के फेरु बेगम भा बानो के लिबास ध लिहले बाड़ी. मुसलमानन से एकजुट हो के तृणमूल के वोट करे के गोहार तगवले बाड़ी. अगर अइसने अपील योगी जी कइले रहतन कि सगरी हिन्दू एकजुट होके भाजपा के वोट देसु त सेकूलर जमात अबले आसमान कपारे उठा लिहले रहीत.\nभारतीय पुरुष हॉकी टीम अपना 16 दिल का अर्जेंटीना दौरा पर ब्‍युनिस आयर्स पहुंच गइल बिया. मनप्रीत सिंह के अगुवाई वाली भारतीय टीम एह दौरान कुल छह गो मैच खेली.


Dec 8, 2011 खबर, खेल, दुनिया, देश, मनोरंजन, व्यापार\n(बुध,7दिसंबर)\nराज्य सरकार का पसंद के लोकायुक्त बहाल करे से कर्नाटक राज्यपाल के इंकार पर भाजपा नाराजगी जतवलसि.\nहिमाचल प्रदेश के एगो बौद्ध मठ से जनवरी में जब्त भइल सात करोड़ रुपिया के विदेशी मुद्रा का मामिला में दायर आरोप पत्र में तिब्बती धार्मिक प्रमुख आ 17वाँ करमापा उग्येन त्रिनले दोरजी के नाम शामिल कर लिहल गइल बा.\nपश्चिम बंगाल के सरकारी कर्मचारियन के महंगाई भत्ता दस फीसदी अउरी बढ़वली ममता बनर्जी.\nबुध का दिने बइल बइठक का बाद कुछ असहमति का साथ संसद के स्थायी समिति लोकपाल विधेयक पर आखिरी रिपोर्ट तैयार कर लिहलसि.\nअन्ना के कहना बा कि भ्रष्टाचार से लड़े में सरकार के प्रतिबद्धता नइखे.\nसरकार एक तरफ त फेसबुक पर अंकुसा लगावल चाहत बिया बाकिर दोसरा तरफ सन्नी लियोन जइसन लंगटी अभिनेत्री वाला बिग बॉस के खुला छोड़ दिहले बिया. कहले भाजपा नेता आ सांसद अनुराग सिंह ठाकुर.\nफ्लाईओवर मुद्दा पर राज ठाकरे पर नाराजगी जतवलन उद्धव ठाकरे. कहलन कि सचिन के बंगला खातिर नियम में छूट के वकालत करे वाला राज ठाकरे पेडर रोड पर फ्लाइओवर लेके लता मंगेशकर के आलोचना काहे करत बाड़न ?\nसंसदीय समिति के अनुशंसा टीम अन्ना के मंजूर ना भइल. कहल लोग कि एहसे मौजूदा तंत्र के नुकसान होई आ भठियरपन पर कवनो असर ना पड़ी.\nभारतीय जनता पार्टी बुध का दिने सोशल नेटवर्किंग साइट्स पर सरकार के विचार के समर्थन कइलसि बाकिर कहलसि कि एहसे निबटे के सिब्बल के नजरिया सही नइखे.\nशनिचर के होखे वाला चंद्रग्रहण निशुल्क देखावे खातिर नेहरू तारामंडल में खास इंतजाम कइल गइल बा.\nविदेश मंत्रालय के बतबोलवा विष्णु प्रकाश के दक्खिन कोरिया में भारत के राजदूत बहाल कइल गइल.\nजगन्नाथ मंदिर के मरम्मति के काम पुजारियन आ भारतीय पुरातत्व सर्वेक्षण का बीच मतभेद का चलते देरी से शुरु हो पाई.\nअधिकारी के खिलाफ बलवंत सिंह भुल्लर आ बलवंत सिहं मुल्तानी के अपहरण आ हत्या के मामिला में सीबीआई जांच के आदेश करावे के पंजाब अउर हरियाणा उच्च न्यायालय के फैसला सर्वोच्च न्यायालय खारिज कर दिहलसि.\nशराब के दोकान फेरु खोलवावे वाला फारुख अब्दुल्ला के बयान के अलगाववादी नेता सैयद अली गिलानी निंदा कइले बाड़न.\nमिजोरम में एगो स्थानीय महिला के बलात्कार करके हत्या कर देबे का आरोप में दू गो विदेशी नागरिकन के गिरफ्तार कइल गइल बा.\nकश्मीर घाटी में बुध का दिने मैदानी इलाकन में बरखा आ पहाड़ी इलाकन में बरफबारी भइला से लोग के राहत मिलल बा.\nमक्का मस्जिद बम विस्फोट का मामिला में गिरफ्तार भइल मुसलमान युवकन के आंध्र सरकार गलत गिरफ्तारी का एवज में 70 लाख रुपिया के हरजाना दीहि.\nनाका पर सिद्धू के गाड़ी रोके खातिर एगो सुरक्षाकर्मी गाड़ी के शीशा तूड़ दिहलसि त सिद्धू ओकर पिटाई कर दिहलें. घटना आंध्र प्रदेश के नेल्लोर जिला में भइल.\nखुदरा विवाद पर सरकार विरोध का सोझा आपन फैसला टार दिहलसि जवना का बाद आजु संसद के कार्यवाही बढ़िया से चलल.\nबाबा साहब डॉ. भीमराव अम्बेडकर के 56वें महापरिनिर्वाण दिवस पर मंगल का दिने राष्ट्रपति, उपराष्ट्रपति आ प्रधानमंत्री राष्ट्र का ओर से श्रद्धांजलि दिहलें.\nपंजाब के मुक्तसर जिला के गिद्देरबाहा गांव में एगो शिक्षिका के अतवार का दिने सरेआम थप्पड़ मारे वाला सरपंच गिरफ्तारी का थोड़िके देर बाद जमानत पर रिहा हो गइल. ऊ अपना गलती के माफीओ माँगे के तइयार नइखे.\nभारत में 1974 के परमाणु परीक्षण से हैरान हो गइल रहे अमेरिका काहे कि ओकरा खुफिया एजेन्सियन के ओकर भनको ना लाग पावल रहुवे.\nनिर्वाचन आयोग देश के चुनाव प्रणाली से अपराधी उम्मीदवारन के हटावे खातिर ‘राइट टू रिजेक्ट’ के पक्ष में बावे, एगो अधिकारी ई बाति मंगल का दिने कहलन.\nमंगल का दिने अन्ना हजारे शरद पवार पर अछरंग लगवले कि शरद भठियारन के सुरक्षा देबेलें.\nबुन्देलखंड राज्य खातिर बरिसन से आंदोलन करे वाला राजा बुंदेला कहले बाड़न कि यूपी का तरह मध्यो प्रदेश बुंदेलखण्ड राज्य बनावे के प्रस्ताव पारित करा के केन्द्र का लगे भेजो.\nसोनिया गाँधी का खिलाफ टिप्पणीयन से अकुताइल कपिल सिब्बल इशारा कइले बाड़न कि अगर सोशल नेटवर्क अपना में सुधार ना करीहें त मजबूरन सरकार के एक्शन लेबे के पड़ी. कपिल सिब्बल के एह बयान के भरपूर निंदा होखे लागल बा सगरी सोशल साइटन पर.\nसोशल साइटन के कहना बा कि भारत आपत्तिजनक आ विवादास्पद सामग्री का बीच के फरका समुझे.\nलोकपाल विधेयक पर रिपोर्ट देबे में देरी ना कइल जाई, कहलें संसदीय समिति के अध्यक्ष मनु सिंघवी.\nइंडोनेशिया में बुध के सँझिया में 5.7 तीव्रता के भूकम्प के झटका महसूस भइल.\nजरदारी दुबई के अस्पताल में भर्ती करावल गइलन. पाकिस्तान में उनुका इस्तीफे के लेके बुझउव्वल जारी.\nशराब पी के गाड़ी चलावे खातिर गिरफ्तार भइला का बाद अमेरिका के ‘फेडरल एविएशन एडमिनिस्ट्रेशन’ प्रमुख रैंडी बेबिट्ट अपना पद से इस्तीफा दे दिहलन.\nचीन सरकार विदेश व्यापार पर जारी अपना श्वेत पत्र में बतवले बिया कि दुनिया के अर्थव्यवस्था में चीन के कतना योगदान बा.\nअफगानिस्तान में मंगल का दिने भइल बम विस्फोटन का बाद राष्ट्रपति हमीद करजई आपन विदेश यात्रा टार दिहलें. बुध का दिने ऊ लंदन जाये वाला रहलें.\nहवा गरम बा कि पाकिस्तान के राष्ट्रपति आसिफ जरदारी अपना खराब तबियत का चलते इस्तीफा दीहें. जबकि उनुक बतबोलवा एह बाति के झूठ बतावत बाड़े.\nअमेरिकी मिडिल क्लास का लोग खातिर कठिन समय चलत बा, कहलन बराक ओबामा.\nपाकिस्तान के गृह मंत्री रहमान मलिक मोहर्रम का दौरान शिया मुसलमानन पर हमला ना करे खातिर तालिबानी आतंकवादियन के आभार जतवलें.\nरूस के पसन्द ना आइल ओकरा चुनाव पर अमेरिका के बयान. रूस के राष्ट्रपति दमित्री मेदवेदेव के कहना बा कि रूस के भितरी मामिला में विदेशी सरकार दखल मत देसु.\nऑस्ट्रेलिया के रक्षा मंत्री स्टीफेन स्मिथ भारत के यूरेनियम आपूर्ति करे के फैसला के समर्थन कइले बाकिर कहलन कि एही आधार पर पाकिस्तान का साथे समझौता ना कइल जा सके.\nविप्रो टेक्नोलॉजीज के अध्यक्ष अजीम प्रेमजी बुध का दिने ममता बनर्जी के संकेत दिहलन कि पश्चिम बंगाल में दोसर परिसर लगावे खातिर कम्पनी 700 से 800 करोड़ रुपिया के निवेश कर सकेले जवना से राज्य के 15 हजार युवकन के रोजगार मिल सकेला.\nरॉल्स-रॉयस मोटर कार्प्स बुध का दिने हैदराबाद में आपन डीलर बहाल कर दिहलसि. एक जमाना में निजाम का लगे पचास से बेसी रॉल्स रॉयस गाड़ी रहली सँ. फेर ओही शहर में वापसी से कंपनी बहुते उत्साहित बिया.\nभारतीय रिजर्व बैंक के गवर्नर डी. सुब्बाराव बुध का दिने कहलन कि रिजर्व बैंक वित्तीय कठिनाई से जूझत राज्य पश्चिम बंगाल के कवनो खास सहायता ना करि सके बाकिर मौजूदा सिस्टम में हर तरह के सहायता करी.\nह्युंडई जनवरी से अपना कारन के दाम बढ़ा दी.\nप्रणव मुखर्जी कहलन कि प्रत्यक्ष कर संहिता अप्रैल 2012 से लागू होखी. एकरा बाद कर के दर अउरी घट जाई आ कंपनियन के एहसे आसानी होई.\nबुध का दिने सेंसेक्स में 72 अंकों के तेजी दर्ज भइल.\nबचवन के खाना का साथे खिलौना देबे के पेशकश करे वाला मैकडॉनल्ड्स पर ब्राजील में पौने अठारह लाख डॉलर के जुर्माना लगावल गइल बा.\nखुदरा विवाद पर सरकार के फैसला टार दिहला से उद्योग जगत निराश हो गइल बा.\nदूरसंचार उद्योग के चिंता दूर करे के भरोसा दिहलें प्रधानमंत्री मनमोहन सिंह.\nहिंडाल्को एल्युमिनियम पाँच अरब डॉलर लगा के आपन क्षमता दुगुना करी.\nवेदांता एल्युमिनियम आपन क्षमता बढ़ाके 25 लाख टन करी.\nअसुरक्षित ऋण से बाहर निकले में लागल बा रिलायंस कमर्शियल फाइनेंस.\nफिल्म निर्माता विशाल भारद्वाज फिल्म ‘राजधानी एक्सप्रेस’ से बॉलीवुड में अपना सफर के शुरूआत करे जा रहल पेस का साथे फिल्म बनावे के इरादा बनवलन.\nपन्द्रह दिसंबर से शुरू होखे जात बेंगलुरू फिल्म महोत्सव में देव आनंद के श्रद्धांजलि दिहल जाई.\nनिर्देशक कुणाल कोहली के अपना फिलिम खातिर बड़हन जगहा मुंबई में ना मिल पावल त ऊ ओह शूटिंग के मड आइलैंड में करावे पड़ल.\nकिंगफिशर कैलेंडर के मॉडल एंजेला जॉनसन के कहना बा कि अगर उनुका पहिलका फिलिम खातिर शाहरुख खान, सलमान खान भा सैफ अली खान हीरो बनि जास त उनुकर सपना साँच हो जाई बाकिर फिलिम चुनत घरी ऊ सबले बेसी धेयान कहानी पर दीहन.\nअभिनेत्री कंगना रानाउत बेहिचक सकार लेबेली कि ऊ बहुते जिद्दी हई आ कबो आपन गलती ना मानसु.\nसैफ कप फुटबाल में भारत श्रीलंका के 3-0 से हरवलसि. अब सेमीफाइनल में ओकर मुकाबला मालदीव से होखी.\nबल्लेबाज रोहित शर्मा के नाँवे वेस्टइंडीज का खिलाफ एक सत्र में सबले बेसी रन बनावे के रिकार्ड.\nरिकी पोंटिग के कहना बा कि माइकल क्लार्क खातिर आस्ट्रेलियाई टीम के कप्तानी छोड़ला के उनुका कवनो मलाल नइखे.\nबिग बॉस का घर में आइल नया सवांग आस्ट्रेलिया के क्रिकेट खिलाड़ी एंड्रयू सायमंड्स के कहना बा कि ऊ एकरा के भारतीय संस्कृति समुझे के मौका का रूप में देखत बाड़न.\nबियफे का दिने इंदौर मे होखेवाला चउथा एकदिना मुकाबला में भारत के टीम आपन गलती सुधार के पूरा शृंखला अपना नाँवे करे के कोशिश करी.\nक्रिकेट खिलाड़ी महेन्द्र सिंह धौनी पर आतंकी हमला होखे के अनेसा वाला खबरन का बाद झारखण्ड सरकार उनुकर सुरक्षा बढ़ा दिहले बिया.\nटेनिस कोर्ट पर उतरे से पहिले शतरंज खेलत रहले जर्मन खिलाड़ि बोरिस बेकर.\nजोहांसबर्ग में दक्खिन अफ्रीका का खिलाफ अपना पहिलके टेस्ट मैच में सात विकेट लेके अपना करियर के शुरूआत करे वाला तेज गेंदबाज पैट कुमिंग्स भारत से होखे वाला आस्ट्रेलिया के टेस्ट श्रृंखला में ना खेल पइहें.\nतिसरका एकदिना मैच में पाकिस्तान बांगला देश के 58 रन से हरा दिहलसि.\nअम्पायर के फैसला पर खीझिअइला पर विराट कोहली के अंतर्राष्ट्रीय क्रिकेट परिषद का ओर से चेतावल गइल बा.


कवन खाना खाइल ना जाव? (बतकुच्चन – 183) – Anjoria\nMarch 20, 2015 Editor बतकुच्चन, भाषा 0\nपिछला बेर दहल, दहलल, आ दलकल के चरचा पर बात रोकले रहीं आजु ओहिजे से आगा बढ़ल चाहब. बाकिर बचपन के याद आवत बा जब सियालदह लोकल में एगो किताब बेचे वाला बुझउवल बुझा बुझा के आपन किताब बेचत रहे. पूछे कि बताईं कि कवन कवन खाना खाइल ना जाव? लोग सोेचे लागे कि खाना खाए जोग ना होखे त ऊ खाना कइसे हो सकेला. आ तब ऊ बतावे कि कारखाना, डाकखाना, जेलखाना, पाखाना, आ पेशाबखाना जइसन बहुते खाना होखेला जवन खाइल ना जाव. ठीक ओही तरह कि सूतेला आदमी बाकिर कहल जाला मच्छरदानी. मच्छरदानी मच्छर के कुछ दान त ना देव उलुटे ओकरा के रोक देला आदमी के खून पिए से. चूहेदानी के इस्तेमाल चूहा पकड़ेला होला बाकिर मच्छरदानी त मच्छर पकड़े खातिर ना लगावल जाव, ओकरा के रोके ला लगावल जाला. त फेर एकर नाम मच्छरदानी काहे आ कइसे पड़ गइल. बा केहू का लगे जवाब? हमरो मन करेला कुछ सुने के. काहे कि कुछ सुनब त कुछ गुने के मउको मिल जाई आ बतकुच्चन लिखे के बहाना.\nखैर. बात कल से खाना पर चल गइल त एह चलते कि लिखे बइठनी त दहलल आ दलकल के तुक मिले लागल चटकल आ दमकल जइसन शब्दन से. अब चटकल आ चटकल के फरक ना बताएब त कल ना पड़ी हमरा. एह कल के कलकल से त ना बाकिर कलपल से थोड़ बहुत नाता खोजल जा सकेला. केहू पल भर कलपेला त केहू कलप भर. कलपना माने दुख से रोअल, कलपल. अब एक कलपना के कल्पना से भा कलप से त जोड़ले ना जा सके. कल्पना मन में कुछ सोचला के कहल जाला आ कल्प समय के माप होला. अब एहसे पहिले कि केहू कलपे लागे, हम एकरे तुक से मिलत पल, पलपल, आ पल्प के संबंध के चरचा कर लिहल चाहब. पल्प अंगरेजी के शब्द ह. पल्प माने लुगदी. आ पल्प होखेला पलपल भा पुलपुल. से सोचे जोग बा कि पलपल पल्प से बनल शब्द ह कि अलगे से उपजल. पलपल, पुलपुल, आ पुलुरपुलुर एके बात होला. मोलायम, नरम भा भितरी से खोंखड़ चीझु पुलपुल हो जाला. जइसे कि दलदल ना त दल से बनेला ना दाल से. दलदल असल में ओह पलपल जमीन के कहल जाला जवना में पड़ के आदमी धँसे लागेला. अपराध के दुनियो एक तरह के दलदले होला जवना में गिरला भा पड़ला का बाद निकलल मुश्किल हो जाला. आ हम बात के बतकुच्चन में अइसन अझुरइनी कि दहल दहलल के बतिये दहा गइल. बाकिर ओह पर लवटे से पहिले चटकल आ चटकल से निपट लिहल जरूर चाहब.\nभोजपुरी इलाका जइसे गिरमिटिहा मजदूरन से चरचा में आइल वइसने चरचा चटकलियो लोग का चलते भइल. चटकल माने जूट मिल जहाँ जूट से चट बनावल जाला. बाकिर चटकल के एगो अउर मतलब होला चटकल माने कवनो चीझु के अइसन टूटल कि दु टुकड़ो ना होखे आ दुनू का बीचे दरारो लउके. एह चटकल के नाता दरकल आ चरकल से खोजल जा सकेला. जमीन दरकेला आ कपड़ा चरकेला. दरकल में दरार बन जाला आ दरार का दुनू तरफ का बीच फरक मौजूद हो जाला. कपड़ा जब चरकेला त ओकरा से चरचर के आवाज आवेला आ लोग बुझ जाला कि कुछ चरक गइल. चरक एगो ऋषि के नाम रहे जे चिकित्सा के पुरान ग्रंथ चरक संहिता लिखलन. एगो चरक दार्शनिक रहलन जे कह गइलन कि जब ले जीय, सुख से जीय, करजा ले के घीव पीय. चरक एगो बेमारिओ के नाम ह जवना में चमड़ा के रंग उजर हो जाला. हालांकि सिहुलो में चमड़ा उजर होखेला बाकिर छींट जइसन. बात लमहर होखत जात बा त आजु एगो कहाउत से खतम करत बानी कि सुखे सिहुला, दुखे दिनाय, करम फूटे त फटे बेवाय.


टटका खबर, सोमार, वैशाख अँजोरिया पंचमी, 2078 विक्रमी – टटका खबर\nटटका खबर, सोमार, वैशाख अँजोरिया पंचमी, 2078 विक्रमी\nMay 17, 2021 इजरायल, कोरोना, कौशांबी, जौनपुर, ट्रेन निरस्त, ताउते चक्रवात, फिलिस्तीन, बस्ती, महिला क्रिकेट, राहुल गाँधी, विदेशी मुद्रा भंडार, सारण, सोनभद्र\nघोटालाबाजी का मुकदमा में जेकर पूरा परिवार आ ऊ खुद जमानत पर चलत बा ऊ राहुल गाँधी काल्हु मोदी सरकार से माँग कइलन कि मोदी का खिलाफ पोस्टर सटवावे का आरोप में उनुको के गिरफ्तार कर लीहल जाव. अलग बाति बा कि आआपा दावा कइले बा कि पोस्टर ऊ सटववलसि आ चुनौती दिहलसि कि पइसा लेके पोस्टर साटे वाला गरीब मजदूरन का बदले आआपा के नेतवन के गिरफ्तार कर देखावे सरकार.\nअपना बेवजह सदाशयता से पीड़ित भारत सरकार के प्रतिनिधि टी एस तिरुमूर्ति काल्हु संयुक्त राष्ट्र सुरक्षा परिषद का बइठक में इजरायल फिलीस्तीन संघर्ष के तुरत रोके के गोहार लगवलसि. अपना मुस्लिम प्रेम से पीड़ित भारत सरकार एह बइठक मे फेरु कहलसि कि फिलिस्तीन के माँग जायज बा. विवाद हल करे खातिर बातचीत के दौर शुरु होखे के चाहीं. हालांकि भारत गाजा पट्टी से इजरायली इलाकन पर रॉकेट हमलन के भर्त्सना कइलस बाकिर इजरायलो से गोहार लगवलसि कि ऊ जबाबी हमला रोक देव. याद करे जोग बा कि फिलिस्तीन हमेशा भारत का खिलाफ रहल बा कश्मीर मुद्दा पर आ इजरायल संकट का हर घड़ी में भारत के साथ दिहले बा. देश के आम जनमानस एह सचाई के मानत इजरायल के आपन मित्र देश मानेला. जाने जोग इहो बा कि इजरायल एह संघर्ष में ओकर खुल के साथ देबे वाला देशन का सूची में भारत के नइखे रखले.\nअरब सागर में उठल चक्रवाती तूफ़ान ताऊते अब बहुते बरबादी करे वाला तूफ़ान बन गइल बा. एकर असर भारत के समुद्री किनारन पर पड़ल शुरुहो गइल बा. तटवर्ती इलाक़न में तेज़ आँदी का साथे बरखा हो रहल बा. काल्हु देश के गृहमंत्री अमित शाह गुजरात आ महाराष्ट्र के मुख्यमंत्रियन अउर दमन दीव आ दादर नगर हवेली के प्रशासक से वीडियो कॉन्फ्रेंसिंग क के हालात पर चरचा कइलन आ एह तुफान से निपटे के तइयारियन के समीक्षा कइलन. कहलन कि एह तूफान से निपटे का साथही एहू पर पूरा धेयान दिहल जाव कि कोरोना से निपटे में कवनो कमी ना आवे. अस्पतालन के निर्बाध बिजली मिले, आक्सीजन के कमी ना होखे, आ टीकाकरण के दौर चालू रहे के चाहीं. एनडीआरएफ के पचास गो टीम पहिलहीं से एह इलाकन में तैनात क दीहल गइल बा.\nभारतीय महिला क्रिकेट टीम एह साल सितम्बर में ऑस्ट्रेलिया में मैच खेले जाई. एह दौरान तीन गो एकदिना मैच खेलीहें दुनु देश. साथही तीन गो बीसबीसा मैचो हो सकेला. अगिला महीना भारत के महिला टीम इंग्लैंड के दौरो पर जाए वाली बा. ई दौरा 16 जून से शुरू होखा आ एहमें एगो टेस्ट मैच, तीन गो एकदिना मैच आ तीन गो बीसबीसा मैच खेले के योजना बा.\nदुनिया भर में कोरोना के कहर थथमल नइखे बाकिर भारत में एकरा कहर में कुछ कमी आवत लउकत बा. नया मरीजन के कम होखला का साथही पुरनका मरीजन के ठीक होखल बढ़े लागल बा आ सक्रिय मरीजन के गिनिती घटल शुरु हो गइल बा.\nदेश के स्वर्ण भंडार में एक अरब डॉलर से अधिका के बढ़ोतरी का साथही देश के विदेशी मुद्रा भंडारो 1.44 अरब डॉलर बढ़िके 589.47 अरब डॉलर हो गइल बा. जवन कि 29 जनवरी का बाद के सबले अधिका बा. दू दुन के साप्ताहिक छुट्टी का बाद आजु शेयर बाजार खुले वाला बा आ उमेद बा कि आजु तेजी के रुख रह सकेला.\nबस्ती जिला पुलिस गौर इलाका के क्षेत्र के बेलहिया गाँव में भइल एगो हत्या के चारो आरोपियन के काल्हु गिरफ्तार कर लिहलसि.\nसारण जिला के मांझी इलाका में ताजपुर गाँव से दू गो अपराधियन के असलहा का साथे गिरफ्तार कइल गइल.\nजौनपुर जिला के सुजानगंज इलाका में एगो सड़क हादसा में काल्हु बाइक से जात सिंगरामऊ इलाका के कुथुआ गाँव के दू गो भाईयन के मौत हो गइल.\nबस्ती जिला के सोनहा इलाका के परसा खुर्द बुजुर्ग दरियापुर के एगो अढ़ाई बरीस के मासूम के हत्या का आरोप में पुलिस एगो आशिक जोड़ी के गिरफ्तार कइलसि.\nजौनपुर जिला के मुंगराबादशाहपुर इलाका के बरजीकला गाँव के एगो बाइक सवार नवही के मौत हो गइल आ साथे बइठल एगो आदमी घवाहिल हो गइल. एह लोग के बाइक के बाइक के टक्कर सामने से आवत दोसर बाइक से हो गइल रहे. ओहू बाइक पर सवार दुनु जने घवाहिल हो गइल बाड़ें.\nसारण जिला के मांझी इलाका में बलिया मोड़ पर वाहन जांच का दौरान दू गो मोटरसाइकिलन से नाजायज शराब बरामद भइला पर एहनी पर सवार पाँच जने के गिरफ्तार कर लिहलसि पुलिस.\nकौशांबी जिला के सैनी इलाका रे भडेहरी गाँव के एगो किसान के सब्जी के खेत के रखवारी करत घरी गरदन रेत के हत्या कर दिहले कुछ बदमाश. ओहनी का बारे में कुछ पता नइखे चलल अबहीं.\nसोनभद्र जिला के बीजपुर इलाका के धरतीडा़ड़ जंगल के पहाड़ी पर स्थित मंदिर पर अपना मंगेतर साथे दर्शन करे आइल नवहिन आ ओकरा मंगेतर के तीन गो अनेरिया बंधक बना लिहले आ नवहिन साथे सामूहिक बलात्कार कइले सँ.\nसारण जिला के दाउदपुर इलाका के लमहारी गाँव के एगो घर पर डकैता डाले का दौरान विरोध कइला पर घर के एगो औरत के गोली मार के मुआ दिहले सँ.\nपर्याप्त सवारी ना मिलला का चलते रेल प्रशासन ट्रेन संख्या 05325 टनकपुर-दिल्ली विशेष ट्रेन के 17 मई से आ ट्रेन संख्या 05326 दिल्ली-टनकपुर विशेष ट्रेन के 18 मई से निरस्त कर दिहले बा.


कश्मीर का वादियन में "करेंट मारे गोरिया" – Anjoria\nनवम्बर 1, 2010 करेंट मारे गोरिया, जम्मू कश्मीर, भोजपुरी फिल्म, शूटिंग\nभोजपुरी फिल्म के शूटिंग के बात आवेला त निर्माता निर्देशक उत्तर प्रदेश – बिहार ना त फेर मुंबई में लोकेशन तलाशेलें. बाकिर एगो भोजपुरी फिल्म अइसनो बा जवना के अधिकतर शूटिंग जम्मू – कश्मीर में कइल जाई.\nमारुती क्रियेशन के बैनर तले निर्माता रमन पंचौरी व आभा सिंह आ निर्देशक टी .बौबी सिंह के फिल्म “करेंट मारे गोरिया” के शूटिंग जम्मू कश्मीर में कइल जाई. निर्माता रमन पंचौरी कहले कि “करेंट मारे गोरिया” के आधा शूटिंग मुंबई में कर लिहल गइल बा. फिल्म के शेष भाग कहानी का मांग पर कश्मीरी परिवेश में फिल्मावल जाई.\nबतावल जरुरी बा कि एही फिल्म से एगो कश्मीरी अभिनेत्री, रितु मेहरा, भोजपुरी फिल्म जगत में डेग धरे जा रहलबाड़ी. एह फिल्म के एगो अउरी खासियत बा कि अनेकन सफल फिल्म बना चुकल निर्देशक बौबी सिंह एह फिल्म से अभिनय का क्षेत्रो में कदम रख दिहले बाड़न. फिल्म का एडिटिंग का दौरान जेही बौबी सिंह के काम देखल उहे जम के सरहलसि.\nफिल्म के मुख्य कलाकारन में बिरहा सम्राट विजय लाल यादव, अजय दीक्षित , मॉडल से अभिनेत्री बनल महक मल्होत्रा, भोजपुरी के मशहूर लोक गायिका वर्षा तिवारी आदि शामिल बा लोग.


'खाई के मगहिया पान, ए राजा हमरी जान लेब का हो ...' पान के किसान के सवाल\nबिहार के मगध क्षेत्र के चार ज़िला, नवादा, नालंदा, गया अवुरी औरंगाबाद में करीब पांच हज़ार किसान पान के खेती करेले।\nपान के भारत के संस्कृति के प्रमुख स्थान बा। पान खाये से लेके पुजा तक में इस्तेमाल होखेला। हिन्दू के कवनो धार्मिक अनुष्ठान पान के पत्ता बिना ना होखे। बात जब मगही पान के होखे त का कहे के बा। पान के तमाम प्रकार में मगही के सबसे बढ़िया मानल जाला अवुरी एकर कीमत बाकी किस्म से बहुत जादे होखेला।\nओईसे त भारत में बहुत जगह पान के खेती होखेला लेकिन बिहार के मगह (मगध) में होखेवाला मगही पान के विशेष स्थान बा। मगह के चार ज़िला, नवादा, नालंदा, गया अवुरी औरंगाबाद में करीब पांच हज़ार किसान पान के खेती करेले।\nनवादा में पान के खेती मंझवे, तुंगी, बेलदारी, ढेउरी, कैथी हतिया, पचिया, नारदीगंज, छत्तरवार डोला अवुरी डफलपुरा में होखेला जबकि नालंदा के बौरी, कोचरा, जौए अवुरी डेउरा सरथुआ, औरंगाबाद के देव प्रखण्ड आ गया के आमस अवुरी बजीरगंज प्रखण्ड में पान के खेती प विशेष ज़ोर बाटे।\nपान के खेती करेवाला अधिकांश लोग चौरसिया "बरई" वर्ग से आवेले। एगो पौराणिक कथा के मुताबिक प्राचीन काल में ऋषिमुनी जब पहिला बेर धरती प विष्णु यज्ञ करे चलले त ओ लोग के सोझा एगो समस्या खड़ा हो गइल। यज्ञ खाती ओईसे त धरती लगभग सब चीज़ उपलब्ध रहे, लेकिन पान ना रहे। पान के बिना यज्ञ पूरा ना हो सकत रहे अवुरी पान सिर्फ नागलोक में उपलब्ध रहे।\nपान के खेती में बांस, नारियल के रस्सी, मूंज अवुरी पूअरा (पुआल) के जरूरत पड़ेला। हरेक 15 दिन प कीटनाशक छींटल जाला। एक साल में करीब 80 बेर सिंचाई जरूरी बा।\nयज्ञ करेवाला लोग ए समस्या के देखत "चौॠषि" (चौर ऋषि) नाम के एगो ॠषि के बेटा के पान ले आवे बदे नागलोक भेजले अवुरी उ तमाम प्रकार के परेशानी के सहत आखिरकार नागलोक से पान के धरती प ले अईले। तबहिए से धरती प पान के खेती शुरू भईल। पान के खेती करेवाला अधिकांश लोग के संबंध "चौॠषि" के वंश से बा अवुरी इहे लोग आगे चलके चौरसिया कहाए लगले।\nआज एही "चौऋषि" के अधिकांश वंशज बदहाली अवुरी बरबादी के कगार प बाड़े। ए लोग के सोझा सबसे बड़ सवाल भविष्य के बाटे। खेती के बढ़त लागत अवुरी बाज़ार में घटत मांग के संगे-संगे प्राकृति के मार अब ए लोग के सोचे प मजबूर क देले बिया। बहुत लोग अब पान के खेती छोड़ देले बाड़े त बहुत छोड़े के सोचतारे।\nनवादा जिला के हिसुआ प्रखण्ड के ढेउरी निवासी दिनेश चौरसिया समेत 100 से अधिक किसान करीब 50 एकड़ में मगही पान के खेती करेले। इ खेती ए लोग के अपना बाप-दादा से विरासत में मिलल बा।\nदिनेश के मुताबिक पान के खेती खाती जमीन के चुनाव बड़ा सोच-समझ के करे के पड़ेला। ऐके खेत में हर साल पान के खेती नईखे हो सकत, एहसे हर साल अलग जमीन प पान के खेती होखेला। अयीसन जमीन चुने के पड़ेला जहां बरसात के पानी तक मत जमा होखे अवुरी सिंचाई के साधन भी होखे। बिना सिंचाई के पान के खेती संभव नईखे।\nपान बहुत कोमल होखेला, ऊपर से मगही पान के त बाते अलग बा। मगही पान गर्मी, जाड़ा अवुरी बरसात में खराब होखे लागेला, एहसे एकरा के मौसम के मार से बचावल बहुत जरूरी बा।\nउ कहले कि पान के खेत के कोड़ला (कुदाल से माटी पलटल) के बाद चौरस कईल जाला अवुरी पति कट्ठा 15 किलो सरसों के खल्ली में2क्विंटल गोबर के खाद मिला के डालल जाला। दिनेश बतवले कि "पान के खेती में बांस, नारियल के रस्सी, मूंज अवुरी पूअरा (पुआल) के जरूरत पड़ेला। हरेक 15 दिन प कीटनाशक छींटल जाला। एक साल में करीब 80 बेर सिंचाई जरूरी बा। जदी गर्मी जादे होखे से जादे सिंचाई के जरूरत होखेला। ए हिसाब से एक कट्ठा जमीन में पान के खेती के लागत करीब 30-35 हज़ार रुपया आवेला।"\nसबकेहु जानता कि पान बहुत कोमल होखेला, ऊपर से मगही पान के त बाते अलग बा। मगही पान गर्मी, जाड़ा अवुरी बरसात में खराब होखे लागेला, एहसे एकरा के मौसम के मार से बचावल बहुत जरूरी बा।\nनवादा के कैथी निवासी जगदीश अबकी साल7कट्ठा में पान के खेती कईले बाड़े। जगदीश बतवले कि "जब गर्मी के लूक (लू) चलेला त लोग घर में सटक जाले, लेकिन हमनी के सांस-परान खेत में टंगाईल रहेला। गर्मी बढ़ते पान प लगातार पानी छींटे के पड़ेला। तनिका आँख ऐने-ओने भईल त सब तबाह हो जाई।"\nगर्मी में जहां पान के पत्ता सड़ जाला उहें सर्दी में इ सुख जाला आ करिया हो जाला।जगदीश कहले कि "गर्मी में त पानी छींट के पान के बचावल जा सकता लेकिन जब जाड़ा में शीतलहर चलेला अवुरी तापमान5डिग्री से कम हो जाला त हमनी के वश ना चलेला। अयीसन हालत में पान के बचावल लगभग असंभव बा। इहे हाल तेज बरखा अवुरी आँधी-तूफान के समय होखेला।"\nअबकी के शीतलहर में बर्बाद भईल अपना फसल के देखावत नालंदा के सरथुआ निवासी रमेशर कहले, "हम आठ कट्ठा में पान के खेती कईले रहनी। दु-तीन महीना में पत्ता टूटे वाला रहे, लेकिन अब सबकुछ खतम हो चुकल बा। शीतलहर से पान के जड़ सूख गइल बा, पत्ता बहुत छोटे-छोटे बा। एकनी के केहु ना खरीदी।3लाख से जादे के नुकसान हो गईल।"\nएक कट्ठा में औसतन 500-600 ढोली पान के पैदावार होखेला। हरेक ढोली में 200 पत्ता होखेला। हरेक पत्ता के औसतन कीमत 50-60 पईसा होखेला। ए भाव से हरेक कट्ठा प किसान के 20-30 हज़ार रुपया के फायदा होखेला।\nपान के खेती करेवाला अधिकांश किसान अबकी साल परेशान बाड़े। केहु कर्जा चुकावे के चिंता में गलल जाता, त केहु पान के खेती से तौबा करता। केहु दोसरा जगह कमाए जाए के फेरा में बा। सवाल बा कि सबके मुंह लाल करेवाला किसान के चेहरा से लाली काहें उड़ गईल? का ए लोग के खोज खबर लेवे वाला केहु नईखे?\nसच्चाई बा कि सैकड़ों प्रकार के खतरा उठा के पान के खेती करत पान के किसान के ओर पलट के देखे वाला केहु नईखे। केंद्र सरकार अवुरी बिहार सरकार किसान के नाम प तमाम प्रकार के घोषणा करतिया, बीमा होखता, लेकिन पान के खेती अवुरी पान के किसान खाती केहु लगे कुछ नईखे। पान के खेती प ना त कवनो प्रकार के सब्सिडी मिलता, ना बीमा होखता (फसल बीमा योजना में पान के खेती के बीमा के कवनो प्रावधान नईखे), ना फसल बर्बाद होखला मुआवजा दिहल जाता। किसान के भविष्य भी पान के पत्ता जईसन नाज़ुक हालत में बाटे।\nए सभके बाद जदी फसल कसहूँ पार लाग गईल त अब बारी बा बाज़ार के। एक कट्ठा में औसतन 500-600 ढोली पान के पैदावार होखेला। हरेक ढोली में 200 पत्ता होखेला। हरेक पत्ता के औसतन कीमत 50-60 पईसा होखेला। ए भाव से हरेक कट्ठा प किसान के 20-30 हज़ार रुपया के फायदा होखेला। लेकिन सबसे बड़ परेशानी बा बाज़ार।\nबिहार में अयीसन कवनो मंडी नईखे जहां मगही पान के आधा फसल भी बेचाए पावे। स्थानीय स्तर प मगही पान के नाम मात्र के खपत के चलते एकरा के बेचे खाती बनारस गईल मजबूरी बा। मालूम रहे कि आम तौर प जेकरा के बनारसी पत्ता कहल जाला, असल में उ मगही पान के पत्ता होखेला।\nपान के किसान लोग के मुताबिक बनारस में पान बेचल बहुत मुश्किल काम बा। उहाँ के मंडी में बिचौलिया, दलाल अवुरी आढ़तिया के माध्यम से पान के बिक्री होखेला। ऊपर से समय से पईसा भी ना मिले। बनारस में एक टोकरी पान (करीब 50 ढोली, 10,000 पत्ता) के बिक्री प 20 प्रतिशत तक कमीशन देवे के पड़ेला। जहां पान के मंडी लागेला उहाँ रोज के 20 रुपया अलग से देवे के पड़ेला। कुल मिलाके एक ढोली (200 पत्ता) पान प खेती के अलावे सिर्फ तोड़ाई, ढोवाई, कमीशन आदि के लागत करीब 12 रुपया बाटे।\nए सभके बाद बनारस में मगही पान के औसतन कीमत 50 से 60 पईसा के बीच मिलेला। लेकिन इहो पईसा एक संगे ना मिले। खेती के बाकी कारोबार नीहन इहाँ भी बहुत बड़ स्तर प उधार कारोबार होखेला। बनारस के व्यापारी आधा-अधूरा भुगतान क के पान खरीद लेवेले जबकि बाकी पईसा के टुकड़ा-टुकड़ा में देवेले। हालत अयीसन भी आवेला जब किसान के आपन हज़ार-दु हज़ार रुपया व्यापारी के लगे छोड़ देवे के पड़ेला। काहेंकी ए पईसा के लेवे खाती बनारस गईल अपने आप में खर्चीला सौदा बा।\nए सभके देखत फिलहाल त पान के किसान के केहु से कवनो प्रकार के उम्मीद नईखे, लेकिन आस बा कि कहियो हालत बदली। जदी हालत ना बदलल त किसान जरूर बदल जईहे। या त पान के खेती छोड़ के दोसर कवनो चीज़ के खेती करीहे, ना त खेती से साफ मुंह मोड़ लिहे। लेकिन जब तक सांस बा, तब तक आस बा।\nFirst Update: 06 January, 2018 05:46 PM


होसला भरबीतन के- सउंसे कुदरत साथ निभवलस |\nघरे आके भरबीतन माई से सभ खिस्सा बतवले. माई झूठ दिलासा दियवली, बाकिर भरबीतन ना मनले आ राजा से लड़िके आपन हर-बैल वापिस लेबे के तय्यारी करे लगले. माई राजा के हैसियत-सामरथ के बखान करत भरबीतन के औकात बतवली, बाकिर भरबीतन कवनो हाल में हार माने खातिर तय्यारे ना रहले. ऊ सींकि के गाड़ी बनवले, गाड़ी खींचे खातिर मूस के मनवले आ चलि दिहले राजा से लड़ाई करे.\nराह में जब गोजर के नजर एह अचरज पर परल, त ऊ पूछि बइठल,’का बात बा,भरबीतन भाई?’\n‘सींक के मोरे आरी गाड़ी,\nओह से लड़े जात बानीं.’\nभरबीतन के दुस्साहस पर गोजर के अभिमान भइल. ऊ कहलस, ‘हमहूं तहरा एह लड़ाई में साथ देब. हमहूं तहरा संगें चलल चाहत बानीं.’\n‘गोजर-गोजर! आ जा,\nकान में समा जा!’\n-‘सींक के मोरे आरी गाड़ी,\nओह से लड़े जात बानीं!’\n‘माफ करऽ भरबीतन भाई!\nहर-बैल अबहीं लवटाइब!’\n‘रजवा सरवा हर लवटवलस,\nसउंसे कुदरत साथ निभवलस.’


मनोज तिवारी खइलें तकनीशियन खातिर बनल खाना – Anjoria\nमनोज तिवारी खइलें तकनीशियन खातिर बनल खाना\nजून 15, 2010 मनोज तिवारी\nभोजपुरी सिनेमा के मेगा स्टार मनोज तिवारी एक बेर फेर जता दिहलन कि ऊ अइसहीं मेगा स्टार ना कहाले बलुक दर्शकन आ फिल्म निर्माण से जुड़ल लोग के टीम के प्यार उनका के मेगा स्टार बनवले बा. पिछला दिने भईया हमार दयावान का शूटिंग का दौरान मनोज तिवारी फिल्म का शूटिंग से जुड़ल तकनीशियन आ स्पॉट ब्वाय का साथे लाइन में लग के खाना खइलन. अपना खातिर आइल टिफिन एगो स्पॉट ब्वाय के दे दिहलन आ अपने थरिया ले के लाइन में लाग गइलन.\nहोला ई कि फिल्म के नायक आ नायिका खातिर अलगा से वीआईपी टिफिन आवेला जवना के ऊ लोग अपना मेकअप वैन में भा रूम में बईठ के आराम से खाला. बाकी लोग खातिर अलगा खाना लगावल जाला जवना के लोग लाइन लगा के ले ला. ओह दिन मनोज तिवारी आपन टिफिन त स्पॉट ब्वाय के दे दिहलन आ अपने थरिया ले के लाइन में खड़ा हो गइलन. उनका के ओहिजा देखते हड़कंप मच गइल. लोग समुझावे के कोशिश कइल बाकिर ऊ ना मनलन. कहलन कि ईहो लोग हमार भाईये बन्धू हऽ, एह लोग से भेदभाव कइसन? आ फेर सबका साथे बइठ के खाना कइलन. एह दुर्लभ अवसर के फोटो ओहिजा मौजूद फोटोग्राफर पन्नू दादा निकाल लिहलन. सब लोग मनोज तिवारी का साथे खाना खा के एकरा के ना भुलाये लायक घटना बतवलन.\nशूटिंग का दौरान अइसनका शायद पहिले बेर भइल ओह दिन कि कवनो सुपर स्टार आम तकनीशियन खातिर बनल खइले.\nविनय आनन्द सुपर स्टार बन गइलन\nएह समुंदर में बड़का बड़का मगरमच्छ बइठल बाड़न


खबर भोजपुरी में (बुध, 31 दिसंबर 2014) – टटका खबर\n(मंगल, 30 दिसंबर के खबर)\nक्रिकेट में एगो बड़हन धमाका करत कप्‍तान रहल महेन्‍द्र सिंह धोनी टेस्ट मैचन से सन्यास ले लेबे के एलान क दिहलन. हाल का समय में धोनी के कप्तानी के धार खतम हो गइल रहे आ उनका कप्तानी में विदेश में खेलल 30 गो टेस्ट में से महज छह गो में भारत के जीत मिलल. कहल जात बा कि टीम में कुछ अन्दरुनी मनभेद आ बीसीसीआई के दबाव का चलते धोनी हटे के फैसला कइले. धोनी के कप्तानी में खेलल आजु के मैच बरोबरी पर छूटल आ ऑस्‍ट्रेलिया 2-0 से सीरिज अपना नाँवे क लिहलस.\nभारतीय जनता पार्टी के अध्‍यक्ष अमित शाह के साल 2005 के सोहराबुद्दीन शेख फर्जी मुठभेड़ मामले में मुम्‍बई में सीबीआई के विशेष अदालत आरोपमुक्‍त कर दिहले बिया, अदालत के कहना बा कि सीबीआई जवन निष्‍कर्ष प्रस्‍तुत कइले बिया तवना के पूरा से सकारल ना जा सके आ शाह के आरोपी ना बनावल जा सके. कांग्रेस सरकार का समय कुछ एनजीओ, मीडिया पत्रकार आ राजनेरा षडयन्त्र क के अमित शाह के फँसावे के भरपूर कोशिश कइले रहले जेहसे कि आगे चल के तब गुजरात के मुख्यमंत्री रहल नरेन्द्र मोदी के अझुरावल जा सके. बाकिर कहल जाला कि साँच के परेशान भले क ल ओकरा के हरावल ना जा सके.\nजम्‍मू कश्‍मीर में सरकार बनावे के डगर अबहियों नइखे लउकत. पीडीपी, नेकां आ कांग्रेस के गठबन्हन बने त जम्मू के जनमत के पूरा से उपेक्षा हो जाई बाकिर जम्मू-कश्मीर के मुख्यमंत्री कवनो हिन्दू मत बन जाव एह चलते घाटी के विधायक नइखन चाहत कि भाजपा संगे मिल के कवनो सरकार बने. मंगल का दिने भाजपा महासचिव राम माधव राज्यपाल से भेंग कइलन. उनकर कहना बा कि पीडीपी आ नेशनल कांफ्रेंस के बीच गठबन्हन जम्‍मू-कश्‍मीर के लोग संगे धोखा कइल होखी. पीडीपी अध्‍यक्षा मेहबूबा मुफ्ती बुध का दिने राज्‍यपाल से भेट करीहें.\nसूचना और प्रसारण राज्‍य मंत्री कर्नल राज्‍यवर्द्धन सिंह राठौड के कहना बा कि आमिर खान के फिलिम पीके पर केन्द्र सरकार कुछ ना कर सके. सेंसर बोर्ड एकरा के मंजूरी दिहले बावे. बाकिर पूरा देश में जगहे जगह पीके फिलिम में हिन्दू देवता के आपत्तिजनक चित्रण के शिकायत करत हिन्दू नवही विरोध करत बाड़े. एकर निर्देशक त माने के तइयारे नइखन कि एह फिलिम में हिन्दू धर्म का प्रति असम्मान देखावल गइल बा. बाकिर अगर अइसने कवनो फिलिम मुसलमान भा ईसाईयन के खिलाफ बनल रहीत त अबले पूरा देश में बवाल मच गइल रहीत आ तब सेंसर बोर्ड से लिहले सेकूलर मीडिया ले कुकुरबझाँव शुरु हो गइल रहीत.\nतीन दिन पहिले इंडोनेशिया में कवनो हादसा के शिकार हो गइल एयर एशिया के विमान के खोजला पर ओकरा सवारियन के लाश समुद्र में मिलल शुरू हो गइल बा. अबहीं ले चालीस गो से अधिका लाश निकालल जा चुकल बा. बाकिर जहाज के मलवा अबहीं नइखे मिलल. बस कुछ टुकड़ा मिलल बा.\nउत्‍तराखंड के राज्‍यपाल अजीज कुरैशी के बाकी कार्यकाल मिजोरम के राज्‍यपाल का रूप में पूरा करे ला भेज दिहल गइल बा. राष्‍ट्रपति भवन से जारी विज्ञप्ति में मेघालय के राज्‍यपाल डॉ के के पॉल के उत्‍तराखंड के नया राज्‍यपाल बनावल गइल बा. के के पॉल उत्‍तराखंड का साथही मणिपुरो के राज्‍यपाल रहींहे. पश्चिम बंगाल के राज्‍यपाल केसरी नाथ त्रिपाठी के मेघालयो के राज्‍यपाल के जिम्मा सँउपल गइल बा.\nहालही में असम में भइल नरसंहार के न्यायायिक जाँच करावे के फैसला कइले बाड़न मुख्‍यमंत्री तरूण गोगोई. ई हिंसा करेवाला उग्रवादियन का खिलाफ सेना विशेष अभियान चलाई आ ड्रोन विमानो के इस्तेमाल कइल जाई.\nपाकिस्‍तान सरकार ने मुम्‍बई हमला के सरगना जकी-उर-रहमान लखवी पर नया आरोप लगा के फेरू हिरासत में ले लिहले बिया.\nअइसन अनेसा जतावल जात बा कि ऑटो उद्योग के उत्‍पाद शुल्‍क में दिहल रियायत के सरकार वापस ले ली आ तब पहली जनवरी से मोटर साइकिल आ गाड़ियन के दाम बढ़ जाई.\nवाराणसी के काशी विश्वनाथ मंदिर के मरम्मत के काम केन्द्रीय भवन अनुसंधान संस्थान (सीबीआरआरआई) के सँउपल गइल बा आ संस्थान के काशी विश्वनाथ मंदिर ट्रस्ट का तरफ से सत्तावन लाख रूपिया दे दिहल गइल बा. एह मंदिर के निर्माण साल 1777 में कइल गइल रहे.\nबिहार सरकार कैमूर के एसपी आ भभुआ के एसडीपीओ समेत चौदह गो अधिकारियन के तबादल क दिहले बिया. पिछला दिने यौन शोषन के आरोप लागल कैमूर के एसपी पुष्कर आनंद के आरा एमएमपी के कमांडेट बनावल गइल बा जबकि आरोप लगावे वाली निर्मला कुमारी के बीएमपी-सात कटिहार के डीएसपी पद पर भेज दिहल गइल बा.\nबिहार में नक्सली हमला में शहीद होखेवालन के परिजन के अब पांच लाख रूपिया के मुआवजा दिहल जाई.\nकेन्द्र सरकार मीडिया आ मनोरंजन उद्योग के बढ़ावा देबे खातिर एक लाख से अधिका आबादी वाला शहरन में निजी एफ.एम. स्टेशन खोले के अनुमति दी. एगो नया संचार\nविश्वविद्यालय स्थापित करी आ जल्दिए दूरदर्शन के किसान चैनल लांच कइल जाई.\nपश्चिम चंपारण के मंझौलिया थाना पुलिस खुफिया जानकारी का आधार पर छापा मार के एगो नाजायज मिनी शराब फैक्ट्री खोज निकललस. ओहिजा से दू गो कारोबारियनो के पकड़ले बिया पुलिस.\nसीवानो जिला के जीरादेई में उत्पाद विभाग के छापेमारी में एगो मिनी शराब फैक्ट्री मिलल बाकिर ओहिजा से केहू धराइल ना.\nपूरा यूपी में शीतलहर के प्रकोप बदस्तूर जारी रहल. हालांकि मंगल का दिने पूर्वांचल में घाम निकलला से ओहिजा तनिका राहतो मिलल बा. ठंढ आ कुहा का चलते होखे वाला हादसा से अबले नाहियो त दू सौ लोग के जान जा चुकल बा.\nTags: News in Bhojpuri, क्रिकेट, खबर भोजपुरी में, धोनी


गोपालगंज न्यूज ५ दिसंबर – टटका खबर\nपंचदेवरी के छपिया उप शाखा नहर के 12 आरडी पर पंचदेवरी का नियरा अब पुल बनावल जाई. अबहीं ले एह गाँव के लोग बाँस के चचरा से बनल पुल से नहर पार करत रहुवे. बियफे का दिने पुल के शिलान्यास क दीहल गइल. पुल बन गइला का बाद गाड़ियनो के आवाजाही होखे लागी.\nआइडीबीआइ बैंक के बंजारी रोड शाखा के सहायक प्रबंधक के फाँसी लगवला के मामिला में जाँच करे ला मुंबई से आइल बैंक के विजिलेंस टीम घंटन ले जांच कइलसि.\nनगर के मिंज स्टेडियम में राजेन्द्र जयंती का मौका प कवि सम्मेलन आ मुशायरा करावल गइल.\nजिलाधिकारी रहल जी कृष्णया के काल्हु बियफे का दिने मौजूदा जिलाधिकारी कृष्ण मोहन, नगर परिषद अध्यक्ष रुक्मिणी देवी आ तमाम वरीय पदाधिकारी लोग श्रद्धांजलि दीहल. डीएम रहते में कृष्णैया के हत्या मुजफ्फरपुर में काल्हुए का तारीख में साल ९४ में क दीहल रहे.\nविष्णु शुगर मिल में9तारीख से ऊँख के पेराई शुरू क दीऋल जाई. एकरा ला बियफे का दिने विधि विधान से मिल प्रबंधन पूजा करवलसि.\nथावे के लछवार पंचायत के खानपुर गांव में बुध का देर रात में अचके लागल आग से स्वामीनाथ महतो, रामनाथ महतो, संजीत सिंह वगैरह के झोपड़ी में राखल हजारो के सामान राख हो गंइल.\nगोपालगंज जिला के खाली पड़ल पंचायत प्रतिनिधियन के पैंतीस जगहा ला उप चुनाव बारह जनवरी के करावल जाई. एकरा ला परचा भराई अठारह दिसंबर से शुरू होखी.\nमनरेगा के काम में आलस देखावे का चलते गोपालगंज जिला के तीन गो पंचायतन के मुखिया के मनरेगा के काम करावे से हटा दीहल गंइल बा. एह लोग पर कार्यवाहिओ करावल जा सकेला.\nभोरे का राजनारायण कन्या उच्च विद्यालय में पढ़े गइल दमकिया गाँव के पन्दरह साल के एगो लइकी के अपहरण क लीहल गइल बा. लइकी के बाप थाना में केस लिखववले बाड़न कि ओकरा के शादी का नीयत से उठावल गइल बा.\nबैकुण्ठपुर के दिघवा दुबौली डाक बंगला रोड का नियरा एगो मोबाइल दुकान के ताला तूड़ के हजारो रुपिया के सामाम चोरा लीहल गइल बा. एह बाबत दुकानदार गोरौली गाँव के जयश्री कुमार थाना में केस लिखववले बाड़े.\nTags: गोपालगंज, न्यूज


भउजी माने झगरी – Anjoria\nभउजी माने झगरी\nMar 21, 2013 कविता, प्रकाश उदय\n– प्रकाश उदय\nपानी माने मछरी –\nना धइला खतिरा\nबूड़ि बूड़ि पोखरा नहइला खतिरा.\nभईयो जी के डपटी\n“बाचा बाटे” कहि के छोड़इला खतिरा.\nसरदी में हरदी\nघासो गढ़े जाए ना दी गईया खतिरा.\nकमरा प कमरा\nओ प अँकवरवा\nअपने के गारी दी सतइला खतिरा.\nकाथी दो त कब दो ना कइला खतिरा\nअवरू ना डेलिए डँटइला खतिरा.\nमोबाइल – 09415290286\nअब त चिरईओ ना बोले\n12 thought on “भउजी माने झगरी”\nBhola Prakash says:\nRitesh mishra"sonu" says:\nhamara pas 1 kahani ba agar aap le leti ta achha hoi sir\nप्रिय रीतेश जी,\nआपन कहानी रउरा खुशी से भेजीं अगर अँजोरिया पर प्रकाशित करवावल चाहत बानी. अँजोरिया हर भोजपुरी लेखक, कवि, साहित्यकार के रचना के स्वागत करेला. हँ प्रकाशन करे से पहिले कहीं कहीं थोड़ बहुत संशोधन करे के अधिकार संपादक का लगे होला.


आजादी के पैंसठवा सालगिरह पर राष्ट्रपति के सबोधन भोजपुरी में – Anjoria\nAug 15, 2012 राष्ट्रपति के सबोधन\nहमार साथी नागरिक,\nहमरा ला ई बड़हन सौभाग्य के बाति बा कि देश के आजादी के पैंसठवाँ सालगिरह पर देश में आ दुनिया के सैकड़ों कोना में रहत अपना साथी भारतीयन के संबोधित करे के सौभाग्य मिलल बा. एह महान पद पर बइठावे ला आपन लोग आ जनप्रतिनिधियन के पूरा आभार शब्दन में ना जतावल सके, ई बढ़िया से जनला का बावजूद कि अपना लोकतंत्र में सबले बड़हन सम्मान एह पद से नइखे बलुक एह देश के, अपना मातृभूमि के, नागरिक होखला में बा. अपना महतारी, देश भारत, का सोझा हमनी सभे बरोबर बानी जा आ हमनी के अपना से ई सवाल कइला के जरुरत बा कि राष्ट्रनिर्माण के जटिल काम में हमनी का आपन काम बढ़िया से, इमानदारी से, पूरा लगन आ संविधान के बनावल मूल्यन मे पूरा निष्ठा संगे निबाहत बानी जा.\nआजादी का एह तारीख पर ई बाति याद राखल जरूरी बा कि साम्राज्यन का दिन में आजादी दिहल ना जात रहे, लिहल जात रहे. ई आजादी महान मनईयन के पीढ़ियन से हासिल भइल. जवना के नेतृत्व भाग्य के ताकतवर महात्मा गाँधी कइलें पूरा निस्वार्थ भाव से आ इतिहास में तबके सबले बड़हन ताकत का खिलाफ राजनीतिक सोच बदल देबे वाला अपना नैतिक बल का सहारे कइलें आ जवना के झंकार आजुवो दुनिया के बड़हन घटना में सुनात रहेला. अगर यूरोपियन उपनिवेशिकरण के शुरूआत अठारहवीं सदी के भारत मे भइल त एकर अन्त के संकेत साल १९४७ के जै हिन्द के सामूहिक नारा से भइल. विजय के निर्णायक गोहार सुभाष चन्द्र बोस के, जिनका के आजुओ हर हिन्दुस्तानी “नेताजी” के रूप में जानेला, नारा जय हिन्द से मिलल. पंडित जवाहरलाल नेहरू, बाबा साहब अम्बेदकर, सरदार वल्लभभाई पटेल, मौलाना अबुल कलाम आजाद, सरोजिनी नायडू आ अनेके लोग आजाद भारत के राह बनावल. ई महान लोग हमनी के काल्हु खातिर आपन आजु बलिदान कर दिहल. आ ऊ काल्हु आ गइल बा, आ हमनी के अपना से ई सवाल पूछल जरूरी हो गइल बा कि का हमनी का ओह महापुरुषन के दृष्टि के एगो राष्ट्र का तरह, एगो समाज का तरह सम्मान कइनी जा का?\nजब नेताजी, ताप्ती का किनार भइल इण्डियन नेशनल कांग्रेस के ५१ वाँ अधिवेशन के राष्ट्रपति का तौर पर, हमनी के याद करवलन कि “हमनी के असली राष्ट्रीय समस्या गरीबी, अशिक्षा आ बीमारी हटावल बा”, तब हम एगो नन्हका रहलीं. नेताजी के कहल बात हमरा घर में गूंजल जइसे कि ई देश के लाखों करोड़ों घरन में गूंजल. हमार बाबूजी आजादी के लड़ाका रहलन आ ओह घरी जब आजादी एगो भ्रम जइसन लागत रहे हमनी का अपना में, अपना नेतवन में, अहिंसा के ताकत में, आ डर से बेडर भइल हिन्दुस्तानियन के साहस में भरोसा बनवले रखनी जा. बाकिर हमनी का तबहियों इ जानत रहीं, जइसन कि आजुवो जानत बानी जा, कि आजादी के मतलब रोटी आ सपना दुनु होखे के चाहीं.\nनेताजी आ नेहरू जी मानत रहीं कि भारत समन्वयवाद, साम्यवाद के इस्तेमाल से, जवन कि उपर झापर देखत एक दोसरा के विरोधी लागेला, के सहारे भविष्य जीत ली. ओह लोग के भरोसा रहे कि आजाद भारत अपना आर्थिक समानता आ अलग अलग समुदायन का बीच गलतफहमी से उपजत झगड़ा मिटावत समन्वयवाद के सामाजिक आन्दोलन का सहारे उपनिवेश काल के बाद वाला दुनिया में वैकल्पिक उदाहरण बन के उभरी. मजहब के आजादी, लैंगिक आजादी आ सभका ला आर्थिक न्याय के बल पर भारत एगो आधुनिक राष्ट्र बन जाई. छोट मोट घटना एह सच्चाई के ना झूठला सके कि भारत एगो आधुनिक राष्ट्र बनत बा, हमनी के देश में कवनो संप्रदाय खतरा में नइखे, आ मरद मेहरारू के बरोबरी हमनी के समय के सबले बड़ हासिल बा.\nहमार साथी नागरिक लोग,\nहम निराशावादी ना हईं, हमरा ला गिलास हमेशा आधा भरल होला ना कि आधा खाली. हम त इहाँ ले कहल चाहब कि आधुनिका भारत के गिलास आधा से अधिका भरल बा. हमनी के उत्पाद श्रमिक वर्ग, हमहन के ताकत देत किसान वर्ग, जे अकाल ग्रस्त भूमि के अन्न के अधिकता वाला देश बना दिहल, हमनी के कल्पनाशील आद्यौगिक उद्यमी चाहे ऊ सार्वजनिक क्षेत्र में होखसु भा निजी क्षेत्र में, हमनी के बुद्धिजीवी, हमनी के शिक्षाविद्, आ हमनी के राजनीतिक वर्ग मिलजुल के अइसन आधुनिक राष्ट्र बनवलें जे कुछे दसेक साल में कई सौ साल वाला आर्थिक विकास आ अग्रगामी सामाजिक नियमन हासिल कर लिहल.\nहमनी के जबले ई ना समुझब कि साल १९४७ में हमनी के कहाँ से शुरूआत कइनी जा तबले हमनी के एह बात के सही से ना समुझ पाएब जा कि हमनी का कतना आगा आइल बानी. जइसन कि जवाहरलाल नेहरू अपना भाषण आ लेखन में कई बेर बतवलन कि हमनी के देश तब गरीब ना रहल जब हमनी के आजादी छीन लिहल गइल रहे. का हम ई जोड़ सकीलें कि, केहू कवनो गरीब देश के जीते ला हजारन मील के सफर ना करे. तब के अंतर्राष्ट्रीय विद्वानन के दिहल आंकड़ा एह बात के झूठलावे वालन के चुप करे ला सुबूत बा. साल १७५० में, पलासी के लड़ाई से सात साल पहिले, दुनिया के २४.५ फीसदी उत्पादन भारत में होत रहे जबकि इंगलैंड में मात्र १.९ फीसदी रहल. दोसरा शब्द में कहीं त दुनिया के बाजार में तब मिले वाला हर\nचार सामान में से एक सामान भारत में बनत रहे. साल १९०० लें भारत के उत्पादन दुनिया के उत्पादन के मात्र १.७ फीसदी रह गइल रहे आ ब्रिटेन के बढ़ के १८.५ फीसदी हो गइल रहे. पश्चिम के औद्यिगिक क्रांति अठारहवीं सदी में अपना शुरूआती दौर में रहल बाकिर ओहु समय में प्रति व्यक्ति औद्योगीकरण मामिला में भारत सातवाँ जगहा से चढ़ के पहिला जगहा चहुँप गइल रहे जबकि इंगलैंड दसवाँ जगह से सरक के सौंवा जगहा पर आ गइल रहे. साल १९०० से १९४७ का बीच भारत के आर्थिक विकास दर के सालाना औसत १ फीसदी रहल. ओह निचला जगहा से हमनी के चढ़ाई शुरू कर के पहिले ३ फीसदी पर आइल, आ फेर एगो लमहर छलांग ले के आजु, दुनिया के हिला देबे वाला आ कुछ देश के डूबो देबे वाला दू गो बड़हन अंतर्राष्ट्रीय संकट का बावजूद, सालाना औसत विकास दर पिछला सात साल से ८ फीसदी के उपर बा.\nअगर हमनी के आर्थिक हालात क्रिटिकल मास हासिल कर लिहले बा, त ई हमनी के अगिला छलांग के लांचिंग पैड जरूर बने के चाही. एह बात के पक्का कर लेबे खातिर कि भारत हमेशा ला भूख, बीमारी आ गरीबी से आजाद हो जाव, हमनी के आजादी के एगो दोसर लड़ाई के जरूरत बा. जइसन कि हमनी के राष्ट्रपति रहल महान व्यक्तित्व डा॰ सर्वपल्ली राधाकृष्णन कि एही मंच से आजादी के १८वीं सालगिरह पर कहले रहीं, “आर्थिक विकास लोकतंत्र के परख में से एक होला”.\nअगर बढ़त अभिलाषा का सोझा हमनी के विकास कम लागत बा, खास कर के नवहियन के, त खीस उभरबे करी हमनी अइसन देश हईं जे रोज नवही होखल जात बा, उमिर आ उमंग दुनु में. ई एगो चुनौती आ मौका दुनु बा. जानकारी बढ़ावे खातिर नवहियन के भूख ओह लोग के कौशल बढ़ाई आ एगो मौका दी जवना से भारत पहिला दुनिया के तेज राह पर आ सकी. नवहियन का लगे चरित्र बा बस मौका चाहीं. शिक्षा बीज ह आ आर्थिकहालात ओकर फल. बढ़िया शिक्षा दीं, बीमारी गरीबी आ भूख घटे लागी. जइसन कि हम अपना पहिला संबोधन में कहले रहीं हमनी के ध्येय वाक्य होखल चाहीं “ज्ञान ला सभे आ सभका ला ज्ञान.” दृष्टि खुला आसमान ना हो के नवहियन पर जरूर से केन्द्रित होखे के चाही.\nबाहरी हालातन का चलते उपजल बेहद दबाव का बावजूद हमनी के आर्थिक हालात आजु अधिका मजगर आ लचीला बा. लगातार आर्थिक सुधारन के दू दशक हमनी के औसत आमदनी के आ घरेलू खपत के, शहरी आ देहाती इलाका दुनु में, बढ़वले बा. अनेके पिछड़ा इलाकन में एगो नया सक्रियता उपजल बा राष्ट्र के आर्थिक मुख्यधारा में आवे के. तबहियों अइसन बहुते खाई बा जवना के पाटल, ओहपर पुल बनावल, जरूरी बा. हरित विकास के पूर्वोत्तर राज्यन में चहुँपावे के बा. नीमन आ निकहा संसाधन बनावल तेज करे के बा. शिक्षा आ स्वास्थ्य सेवा के समाज के आखिरी आदमी ले चहुँपावे के बा,. बहुत कुछ कइल गइल बा, बहुत कुछ करे के बाकी बा.\nएह साल मानसून धोखा दे दिहले बा. हमनी के देश के बड़हन इलाका सूखा के चपेट में बा, त कुछ दोसर इलाका बाढ़ के त्रासदी झेलत बा. महँगाई, खास कर के भोजन सामग्री के महँगाई, चिन्ता के कारण बनल बा. हमनी के अनाज उपलब्धता बढ़िया बा आ एह खातिर हमनी का ओह किसानन के ना भुला सकीं जे खराबो हालात में एकरा के संभव बनवलें. ऊ लोग समय पर देश ला खाड़ रहल, त ओह लोग के संकट का घड़ी में देशो के खाड़ होखे के पड़ी.\nहम ना मानीं कि वातावरण संरक्षण आ आर्थिक विकास में कवनो विरोधाभास मौजूद रहेला. जबले हमनी का गाँधी जी के पाठ याद राखब जा कि दुनिया में आदमी के जरूरत ला पर्याप्त सामान मौजूद बा बाकिर ओकरा लालच ला ना, तबले हमनी का सुरक्षित रहब. हमनी के प्रकृति से मिल के रहल सीखहीं के पड़ी. प्रकृति हमेशा एक जइसन ना रहे, हमनी का ठीक समय में मिलल उपहार के बचा के राखे के पड़ी जेसे कि कमी का समय में छुंछे ना रहीं.\nभठियरपन के कड़ुहट का खिलाफ खीस जायज बा, जइसे कि देश के संसाधन आ संभावना लूटे का खिलाफ होखत विरोध. अइसनो समय आवेला जब आदमी आपन धीरज खो देला बाकिर ई सब लोककतांत्रिक संस्थन पर हमला करे के कारण ना बने के चाहीं.\nसंस्था संविधान के सम्हारे वाला खंभा हईं सँ. अगर ऊ टूटल त संविधान के आदर्शवाद ना बचावल जा सकी. ई संस्था सिद्धांत आ नागरिकन का बीच के संपर्क सूत्र हईं स. हमनी के संस्था गुजरल समय से कुछ कमजोर पड़ल हो सकेली सँ बाकिर जवन बनल बा तवना के बिगाड़ल सही ना होई. ओकनी के फेर से मजगर बनावे के चाहीं जेहसे कि ऊ हमनी के आजादी के रक्षा कर सकऽ सँ.\nहमनी के सीमा पर चौकसी ओतने जरूरी बा जतना देश के भीतर के चौकसी हमनी के अपना शासनव्यवस्था के ओह इलाकन के, न्यायपालिका कार्यपालिका आ विधायिका के, विश्वसनीयता बढ़ावे के जरूरत बा जहाँ थकान आ खराबी का वजह से कुछ कमी आ गइल बा. लोग के आपन विरोध जतावे के अधिकार बा बाकिर हमनी के इहो समुझे के चाहीं कि विधायिका से कानून बनावे के अधिकार आ न्यायपालिका से न्याय करे के अधिकार ना छीनल जा सके.\nजब शासन मनमानी करे लागे त लोकतंत्र के नुकसान होला बाकिर जब विरोध चारो ओर पसर जाव त हमनी का अव्यवस्था के नेवतत होखीलें. लोकतंत्र एगो हिस्सेदारी ह. हमनी का साथही जीतीलें चा हारीलें. लोकतात्रिक सुभाव अपना बेवहार के सम्हारे के आ असहमति के बर्दाश्त करे वाला होला. संसद अपने कैलेंडर आ चाल से चली. कबो कबो ऊ चाल बेचाल लाग सकेला बाकिर लोकतंत्र में हमेशा एगो कयामत के दिन आवत रहेला जब चुनाव होला. संसद देश के आत्मा होले, लोग के आत्मा होले. एकरा अधिकार भा काम के चुनौती अपने के नुकसान चहुँपावे के खतरा हो सकेला. .\nई बात हम लोग के डाँटे का भाव में नइखीं कहत, एगो निहोरा का भाव में कहत बानी कि मौजूदा मुद्दन के पीछे लुकाइल खतरा के मुखौटा चिन्हल जाव. लोकतंत्र में अपना शिकायतन के तोड़ खोजे के मौका जवबादेही सकारे के सबले महान संस्था मुक्त चुनावन में मिलत रहेला.\nहमहन के राष्ट्र के स्थिरता के चुनौती देबे वाली आग बुताइल नइखे. राख का नीचे अबहियों सुनगत बा. आसाम के हिंसा देखल हमरा ला बहुते दर्दनाक बा. हमनी के अकलियन के सुरक्षा चाहीं, हमला से बचाव, आ ओहलोग के समुझल चाहीं. हिंसा कवनो विकल्प ना होखे, हिंसा बड़हन हिंसा के निमन्त्रण होखल करेले. आसाम के घाव सुखावे खातिर निकहा काम भइल बा जवना में हमनी के प्रधानमंत्री रहल प्रिय राजीव गाँधी आ आसाम के नवहियन का बीचे भइल आसाम समझौता शामिल बा. ओकरा के फेर से देखल आ न्याय ला अउर राष्ट्रहित में जरूरत मुताबिक फेरबदल करे के जरुरत बा. नयका आर्थिक विकास के नयका लहर खातिर शान्ति के माहौल जरूरी बा जवन हिंसा के जड़ मिटा सके.\nई हमहन के भौगोलिक राजनीतिक वास्तविकता ह जवना से कुछ समस्या सीमा पार से आवत रहेला. एह समस्यन के समाधान बातचीत आ मिलजुल के निकाले खातिर सताइस साल पहिले सार्क बनावल गइल रहे, जवना से कि तेज आर्थिक विकास का तरफ बढ़ल जा सके. एक जगहा से दोसरा जगहा होखे वाला अंतरन आ असमान विकास के समस्या के दीर्घकालिक समाधान तेज आर्थिक विकासे से होखी सार्क के एह लक्ष्य के हासिल करे खातिर उर्जावान होखे के पड़ी.\nआतंकवाद का खिलाफ सामूहिक लड़ाई में सार्क एगो मजगर औजार होखे के चाहीं. अंतर्राष्ट्रीय सहयोग से बड़हन सफलता संभव बा. निर्दोष लोगन पर आफत बने वाला आतंकियन के न्याय का दायरा में ले आवे खातिर सगरी सार्क देशन के आपस में सहयोग करे के चाहीं. एह उपमहादेश में शांति ले आवे के दोसर कवनो राह नइखे.\nहमरा गर्व बा अपना बहादुर सशस्त्र सेना से आ अपना बहादुर पुलिस बल से जे अपना पर आवे वाला खतरन से बेपरवाह हो के आतंकवाद के खात्मा खातिर अतना कुछ करत बाड़ें. ओह लोग के चौकसिए का चलते अउरी बड़हन आफत आवे से बचल बानी जा. अगर हमनी का शांति से सूतत बानी जा त एहसे कि ऊ लोग जागत बा आ मरुभूमि में, पहाड़न में, जंगलात में, समुद्र के निर्जन इलाकन में अपना काम में लागल बा. ओह लोग के देशभक्ति आ लगन के हम सलाम करत बानी. ई बहुते खुशी के बात कि हमनी के सेना हमनी के शांतिए के गारंटी ना देव, ओलम्पिक में देश ला मेडल जीते वालनो के बनावेला. हाल का खेलन में देश के माथ ऊँचा करेवाला खिलाड़ियन के हम बधाई देत बानी जे देश खातिर मेडल जीतल आ ओहू लोग के जे देख ला खेलल. पदक के गिनिती बहुत नइखे बाकिर पिछला बेर ले बहुते अधिका जरूर बा. चार साल बाद, जब हम फेर रउरा सभ के संबोधित करे के आशा राखत बानी, हमरा पूरा विश्वास बा कि हमनी के पदक के बसंत ले आएब.\nअगर इतिहास में एक आदमी बा जेकर नाम शांति के पर्यायवाची बा त ऊ बावे गाँधीजी के नाम, जे हमनी के आजादी के निर्माता रहनी. भारत बहुतायत वाला देश ह जहाँ गरीबी बसेले. भारत का लगे एगो उत्साही आ विकासमान सभ्यता बा जवन हमनी के महान कला में चमकेला आ हमनी के गाँव शहर में दैनन्दिन जीवन में मानवता आ सृजनात्मकता में झलकेला. जब इन्दिरा गाँधी सितारन ले चहुँपली तब ऊ मानत रहली कि उ सब कुछ बारत के अगिला पीढ़ी हासिल कर सकेले. बाकिर राष्ट्रीय एकता आ भाईचारा का बिना हमनी के ना त वर्तमान हो सके ना भविष्य.\nहमार साथी नागरिका,\nआईं हमनी का नफरत, हिसा आ खीस के पीछे छोड़त चलीं जा. आपस के छोटमोट झगड़ा के किनार करीं जा. अपना देश खातिर मिल जुल के काम करीं जा अपना महतारी के पूजा करे वाला बचवन जइसन. उपनिषदन से मिलल एह ज्ञान में आपन भरोसा जताईं जा :\nभगवान हमनी के रक्षा करसु. भगवान हमनी के पोषण करसु. हमनी का मिल जुल के उर्जा आ उत्साह से काम करी सँ. हमनी के अध्ययन बढ़िया रहो. आपस में कवनो विरोध मत होखे. बस शांति शांति शांति रहो. शांतिए हमनी के आदर्श, विकास आ क्षितिज बनो.\nआजादी के पै्सठवा सालगिरह से पहिले के सांझ देशवासियन का नामे राष्ट्रपति के सबोधन के भोजपुरी अनुवाद. लाख सावधानी का बादो कुछ गलती हो सकेला एकरा खातिर माफी मँगला का साथे पेश बा ई दस्तावेज.\n3 thought on “आजादी के पैंसठवा सालगिरह पर राष्ट्रपति के सबोधन भोजपुरी में”\nराष्ट्रपति के संबोधन भोजपुरी में पढ़ के अच्छा लागल .बहुत नीमन आ सार्थक प्रयास बा, राउर हर साल के .\nओ. पी. अमृतांशु\nअनुवाद के बहुत बढ़िया प्रयत्न आ खूबसूरत प्रस्तुति. राष्ट्रपति महोदय के\nभाषण के समापन ॐ शांतिः शांतिः शांतिः से भइल; ई हमनी के उज्ज्वल भविष्य\nके संकेत बा. भगवान जवन करिहें,निमने करिहें. धन्यवाद.\nसाइट पर कमेंट पोस्ट नइखे हो पावत, ब्लॉक हो जाता. सुबह से कई बेर कोशिश\nकर चुकल बानी.google+ भी जवाब दे चुकल बानी.\nदिक्कत बतवला खातिर धन्यवाद.\nजरूरी सुधार कर दिहले बानी. उमेद बा अब दिक्कत ना होखी.


२५ फरवरी से रिलीज हो रहल बा तू जान हऊ हमार – Anjoria\nभोजपुरी फिल्म “तू जान हऊ हमार” एही २५ फरवरी से रिलीज होखे जा रहल बा. यशी फिल्म्स का बैनर में अभय सिन्हा के बनावल एह फिल्म में भोजपुरिया सुपर स्टार पवन सिंह आ हॉट अदाकारा मोनालिसा मुख्य किरदार में बाड़े. एह लोग का अलावे फिल्म में भोजपुरी महानायक कुणाल सिंह, अवधेश मिश्रा, उपासना सिंह, देव मल्होत्रा, पुष्पा वर्मा आ आनन्द मोहन वगैरह शामिल बाड़े. फिल्म के गीत विनय बिहारी के, संगीत राजेश गुप्ता के, छायांकन हीरा सरोज आ निर्देशन पप्पू खन्ना के बा.\nOne thought on “२५ फरवरी से रिलीज हो रहल बा तू जान हऊ हमार”\nअप्रैल 4, 2015 को 2:01 अपराह्न पर\nतू ही त हमार जान हऊ राधा भोजपुरी फिल्म


लोक संस्कृति आ शरद पूर्णिमा - उदय नारायण सिंह - मैना: भोजपुरी साहित्य क उड़ान (Maina Bhojpuri Magazine)\nHome उदय नारायण सिंह परम्परा Bhojpuri Lekh लोक संस्कृति आ शरद पूर्णिमा - उदय नारायण सिंह\nलोक संस्कृति आ शरद पूर्णिमा - उदय नारायण सिंह\nआषाढ़-सावन-भादो आ कुआर(आश्विन); ई चौमास के भयावन अन्हरिया, बरखा के राकस वाला रुप, नदियन के जवानी के जोश जइसन अनुभव से सब बधार उबर गइल अब। अब किनरवाहीं देखीं त कुस के गाछी पर सफेद फूल रजाई अइसन ओढ़ल लऊकी। हलूक-हलूक सिरहन, रात के सिहरावत मिली। खेत के माटी आपन पेट भर के कुछ नया जन्मे खातिर तइयार दिखी। धान के खेती में हरिहरी आ धान के बाली लोटत आ लोटात हँसत-खेलत लऊकी। गँवई मनई के जोश आज पूरा उठान पर होई, काँहे कि आज "शरद पूर्णिमा" हऽ!\nआजे के दिने कृष्ण भगवान सब गोपियन संगे महारास रचवले रहस। सभे आज के अँजोरिया में नहा के सब कुछ भुला गइल रहे। बाल्मीकि जी हमरा हिसाब से आजे रामायण रचे के सिरी गनेस कइले होईहें, काहे कि सारस (क्रौंच पक्षी) के जोड़ा (उज्जर धब-धब) एही रात के ओह शिकारी के हाथे मार दिहल गइल रहे, जवन "रामायण" लिखे जाये के आधार बनल। गुरुकुल के सभे पढ़ाकू लईका लोग के चौमास के बाद आजे दोबारा फेरु से पढ़े के शुरुआत करे के दिन होखत रहे (पुरान इतिहास के आधार पर)!\nआज के चाँद के देखब तऽ मन हरिहरा जाई। आज कोठा भा खुला आसमान के नीचे खीर खाये के रात हऽ। कहल जाला कि आज के अँजोरिया में खीर में अमरीत पड़ जाला आ ओह खीर खाये वाला के जनम सिद्ध हो जाला। आज के चाँद राउर संघी-संघाती जस बुझाई। ओकरा से बतिआवे के, आपन दुख-सुख बाँटे के रात हऽ ई। प्रेमी आ प्रेमिका भा मरद-मेहरारू लोग के प्रणय-निवेदन के रात होई आज। एह में सभे के साध पूरेला।\nराउरो कुछ साध होखो तऽ चाँद से कहीं, ऊ राऊर संदेशा ओह प्यार लगे चहुँपा दिहें, जहां राऊर प्यार बसल बा। तऽ आईं, आज के पूर्णमासी के माजा लूटल जाव आ प्रकृति के गोदी में बइठल जाव।


कह रहीम कइसे निभी, केर-बेर के संग – टटका खबर\nलखनऊ 04 मार्च (वार्ता) “कह रहीम कइसे निभी, केर-बेर के संग.” ई कहना बा यूपी के मुख्यमंत्री योगी आदित्यनाथ के.\nउनुका से पुछाइल रहे कि यूपी में समाजवादी पार्टी (सपा) आ बहुजन समाज पार्टी (बसपा) के बढ़त नजदीकियन के ऊ कवना तरह देखत बाड़न. सुने में आवत बा कि बसपा गोरखपुर आ फूलपुर लोकसभा सीट पर होखे जा रहल उपचुनाव में सपा उम्मीदवारन के समर्थन देबे के मन बनावत बिया.\nयोगी जी त्रिपुरा, नागालैंड, आ मेघालय में भाजपा के बेहतरीन प्रदर्शन का बाद आजु सखलऊ में पत्रकारन से बतियावल रहनी. कहनी कि जवना तरह केर आ बेर एक साथे ना रहि सके ओही तरह नजदीक आवे के दिखावा करत दूनू गोल का बीच के दूरी कम ना हो सके.\nजब ई पुछाइल कि केर के ह आ बेर के ह त योगी जी कहनी कि स्टेट गेस्ट हाऊस कांड के करवले रहुवे. लखनऊ में बनल स्मारकन के धसावे भसावे के बाति के करत रहुवे. एहिजा साफ बा कि दुनु में एगो केर ह आ दुसरका बेर. केर आ बेर एक साथे रहिए ना सके.\nजान जाईं कि आजु दुपहरिया बाद बसपा का तरफ से एह बाति के एलान हो सकेला कि गोरखपुर आ फूलपुर उपचुनाव में बसपा सपा उमीकवारन के समर्थन करी. मायावती एह तरह के निर्देश गोरखपुर आ इलाहाबाद के जोनल कोआर्डिनेटरन के दे दिहले बाड़ी.\nTags: उपचुनाव, गोरखपुर, फूलपूर, बसपा, योगी आदित्यनाथ, सपा


दिल का सेट पर हरे रामा हरे कृष्णा – Anjoria\nअप्रैल 25, 2010 दिल, पाखी हेगडे, प्रवेश लाल यादव, भोजपुरी फिल्म\nबरफीवाला विद्यालय के प्रेक्षागृह लड़िका लड़िकियन से पूरा भरल बा. मंच पर आधा दर्जन डांसर जुटल बाड़े बाकिर मुख्य गायक के इंतजार हो रहल बा. तबले पता चलत बा कि मुख्य गायक के तबियत खराब बा. अब का होई? तले ले आवत बा एगो बांका नौजवान आ आवते रंग जमा देत बा हरे रामा हरे कृष्णा से. गाना के कड़ी बा केहू से दिल यदि जोड़ऽ भाई, जनमो जनम ले ना छोड़ऽ भाई. पूरा हॉल सीटियन से गूंजे लागत बा. कालेज के ब्यूटी क्वीन रानी के त दिले बेकाबू हो जात बा आ उहो अपना आधा दर्जन सहेलियन का साथे मंच पर आ के शुरुहो जात बाड़ी, हरे रामा हरे कृष्णा….\nई नजारा रहुवे श्री वी इंटरनेशनल प्रोडक्शन का बैनर में बनल निर्माता अशोक गुप्ता के फिल्म दिल के जवना के निर्देशन करत बाड़े एम॰आई॰राजा. मुख्य भूमिका में प्रवेशलाल यादव आ पाखी हेगडे के जोड़ी बा. निर्माता का मुताबिक ई म्यूजिकल रोमांटिक फिल्म बा. कहानी का बारे में बतवलें कि रानी अमर के दिल त दे देत बाड़ी बाकिर बीच में एगो दुर्घटना घट जात बा आ रानी के जिनिगी के रंगे बदल जात बा. फेर का होत बा, कइसे सबकुछ ठीक होखत बा एकरा खातिर त फिल्मे देखे के पड़ी.\nदिल में भोजपुरिया महानायक कुणाल सिंह दादा के यादगार भूमिका में, कॉमेडी किंग मनोज टाइगर आ ऋतु पाण्डे के जोड़ी का साथ एयाज खान, मेहनाज, स्वाति वर्मा, आ अवधेश मिश्रा के मजगर भूमिका बा. गीत प्यारेलाल यादव कविजी, आ एस के चौहान के, संगीत मधुकर आनन्द के, नृत्य निर्देशन कानू मुखर्जी के, कथा पटकथा एमआई राज के, संवाद एस के चौहान के, छायांकन अकरम खान के, एक्शन शकील शेख के आ संपादन कोमल वर्मा के बा. हरीश गुप्ता एकर सह निर्माता हउवें जे बतवलें कि फिल्म के शूटिंग एही महीना पूरा करा लिहल जाई.


यूपी में आरक्षण के नयका कानून पर आपन फैसला हाई कोर्ट रोक लिहलसि – टटका खबर\nयूपी में लोक सेवा आयोग आरक्षण के नया कानून बना दिहले बा आ एकरा के चयन के हर सीढ़ी पर लगावे के फैसला कइले बा. एह नया तरीका से राज्य में सत्तर से अस्सी फीसदी सीट आरक्षण के अधिकारी प्रतिभागियन के चल जाई आ सामान्य वर्ग के प्रतिभागी टुकुर ताकत रह जइहें. हाई कोर्ट के आजु एह पर फैसला देबे के रहुवे आ एह चलते इलाहाबाद में धारा 144 लगा दिहल गइल बा आ स्कूल कॉलेजन के दू दिन खातिर बंद करा दिहल गइल बा. बाकिर कोर्ट आपन फैसला बचा के रख लिहलसि आ कहलसि कि अगिला दस दिन ले कवनो नया बहाली मत कइल जाव.\nआरक्षण के नयका व्वयस्था में अधिका नंबर पावे वाला प्रतिभागियन के सामान्य कोटा के मान लिहल जाई बाकिर अगर चयन के अगिला चरण में उनकर नंबर कम आइल त उनुका के फेरु आरक्षण लाभ दे दिहल जाई. चित पड़ल त हमार, पट पड़ल त हमार आ अंटा हमरा बाप के वाला अंदाज के एह फैसला से नवहियन में बहुते नाराजगी बा.\nTags: आरक्षण कानून


कोरोना से एकदिन में छह हजार से अधिका मौत – टटका खबर\n(शुक, जेठ अँजोरिया एकम, 2078 विक्रमी)\nएने कुछ दिन से कोरोना के कहर में कमी देखत कई एक राज्यन में लॉकडाउन में ढील देबे के शुरुआत हो गइल रहुवे. एही बीच बियफे का दिन के कोरोना के आंकड़ा जान साँसत में डाल देबे वाला आइल बा. बियफे का दिने अब तक ले के सबले बेसी मौत के खबर आइल बा. 6148 मरीजन के मौत आजु ले देश में ना भइल रहुवे. नया मरीज मिले के गिनितिओ कम होखला का बावजूद पिछला तीन दिन में सबले अधिका रहल. ठीक होखे वाला मरीजन के गिनितिओ पिछला बावन दिन में सबले कम आइल बा. ई सब चिन्ता के बात बा आ सबका सावधानी राखल जरुरी बा.\nएही बीच बिहार के मुख्यमंत्री नीतीश कुमार बियफे का दिने खुदे बाहर निकल के देखलें कि लोग कोरोना निर्देशन के कवना तरह पालन कर रहल बा. उनुको निराशा हाथ लागल ई देखि के कि लोग हवा में मँड़रात मौत से बेपरवाह लउकल. ना त दूरी मानल जात बा ना मुँहजाबिए लगावत बा ढेरे लोग.\nप्रधानमंत्री नरेन्द्र मोदी दुनिया के सात गो बड़का अर्थव्यवस्था वाला देशन के समूह जी-7 के 47वां शिखर सम्मेलन में ऑनलाइन शामिल होखिहें. विदेश मंत्रालय के प्रवक्ता अरिंदम बागची बतवले बाड़न कि 12 आ 13 जून के ब्रिटेन के अध्यक्षता में होखे वाला एह सम्मेलन में शामिल होखे ला ब्रिटिश प्रधानमंत्री बोरिस जॉनसन पीएम मोदी के नेवलते रहलन बाकिर देश में कोविड महामारी के मौजूदा हालात के देखत पीएम एह सम्मेलन में वीडियो लिंक से शामिल होखिहें. जाने जोग बा कि पीएम मोदी दुसरका बेर जी-7 के शिखर सम्मेलन में शामिल होखिहें.\nदिल्ली में प्रधानमंत्री मोदी आ महाराष्ट्र के मुख्यमंत्री उद्धव ठाकरे के कुछ मिनट अकेला में भइल गुफ्तगू पर शायद ओतना ध्यान ना गइल रहीत अगर हरामखोर नॉटी के बात करे खातिर बदनाम हो चुकल संजय राउत मोदी के बड़ाई ना कइले रहतन. शिवसेना नेता संजय राउत आपन बोली बदलत कह दिहले कि प्रधानमंत्री मोदी आजु देश आ भाजपा के माथ नेता बाड़न. राउत के बयान का बाद महाराष्ट्र के राजनीति में हलचल बढ़ गइल बा. एह हलचल के सम्हारे ला राकांपा अध्यक्ष शरद पवार के बयान आइल बा कि उनुका पूरा भरोसा बा कि शिवसेना महाविकास आघाड़ी के अपना साथियन के साथ ना छोड़ी आ अगिलो चुनाव तीनो गोल मिल के लड़ी. अब पवार जइसन नेता अगर भुला गइल बाड़न कि शिवसेना कवना बेशर्मी से भाजपा का साथे मिल के चुनाव लड़ला का बादो मुख्यमंत्री के कुरसी पावे खातिर भाजपा के साथ छोड़ दिहले रहुवे.\nप्रधानमंत्री मोदी से मुलाकात का बाद मुख्यमंत्री उद्धव ठाकरे से जब एह बारे में पूछल गइल त ऊ कहलन कि कवनो नवाज शरीफ से मिले ना गइल रहलन. देश के प्रधानमंत्री मोदी से मिललन त एहमें गलत का बा. कहलन कि साथे ना रहला का बावजूद हमनी के व्यक्तिगत संबंधो ऩइखे खतम हो गइल.\nदू दिन के गिरावट का बाद बियफे का दिने देश के शेयर बाजारन में तेजी लवटि आइल. सेंसेक्स 359 अंक चढ़ के आ निफ्टी 102 अंक चढ़ि के बंद भइल. मानल जात बा कि तेजड़िया फेरु भारी साबित हो गइलें आ बाजार फेरु तेजी के राहे बढ़ चली.\nमिर्जापुर के विन्ध्याचल इलाका में अमावस्या नहान का दौरान गंगा में एगो औऱत आ एगो लइकी के मौत डूबला से हो गइल.\nबक्सर के मुरार इलाका के मनपा नहर का लगे एगो नवही के गोली मार के हत्या कर दीहल गइल बा. दोसर खबर बा कि एगो निजी फाइनेंस कंपनी में काम करे वाली एगो औरत के लाश तियरा गाँव का लगे से बरामद भइल बा.\nकुशीनगर के कप्तानगंज इलाका के मथौली बाजार में बुध देर रात भइल सड़क हादसा में एगो ट्रक का धक्का से बाइक सवार दू गो नवहियन के मौत हो गइल आ तिसरको के अब तब के हालत बा. पुलिस ट्रक के कब्जा में ले लिहले बिया.\nसोनभद्र के दुद्धी कोतवाली इलाका में भइल एगो सड़क हादसा में बाइक आ साइकिल के टक्कर में दुनु के सवारन के मौत हो गइल.\nबनारस के मंडुवाडीह से नई दिल्ली का बीच अब दैनिक विशेष रेल गाड़ी 14 जून से आ वापसी में 15 जून से चलल करी. एह गाड़ियन (05127 आ 05128) में सगरी कोच आरक्षित श्रेणी के होखी आ कोविड-19 निर्देशन के पालन करे के पड़ी. वाराणसी आ मुंबई का बीच चले वाली साप्ताहिक रेल गाड़िओ चलत रही. वाराणसी आ मुजफ्फरपुर का बीचे हफ्ता में दू दिन चले वाली विशेष गाड़ी के शुरुआत 14 जून से हो जाई.\nTags: उद्धव ठाकरे, कुशीनगर, कोरोना, दिल्ली, बक्सर, बनारस, मिर्जापुर, मुजफ्फरपुर, मुंबई, मोदी, विशेष रेलगाड़ी, शरद पवार, शेयर बाजार, संजय राउत, सोनभद्र\n«« राहुल गाँधी मना कर दिहलें भाजपा ज्वायन करे से\nजान बचावे खातिर माँद में वापिस लवटे लगलें घासफूसिया »»


January 4, 2013 Editor भोजपुरिया लाल, सरोकार, साहित्य 11\nराधा मोहन चौबे 'अंजन'\nआचार्य पुरंदर पौराणिक\nSACHIDA NAND RAI\ndurga charan pandey\nArun Pratik Tiwari\nबहुत सुन्दर लागल पढ़ के…अनूप जी आप के बहुत-बहुत धन्यवाद कि आप वोइसन भोजपुरी साहित्यकार के साक्षात्कार लेहनी जे महत्पूर्ण ता बा लेकिन प्रचलित नइखे, अंजन जी के आज युवा पीढ़ी कमे जानता…..\nआनंद आ गइल इ आलेख पढ़ि के…अंजनजी की बारे में हमरा बहुत कम जानकारी रहल ह..पर इ आलेख पूरी तरे से उहाँ की लेखनी की विशेषता से सराबोर बा। इ बहुत सुन्नर परयास बा..आसा बा आगहूँ…एहींगा..कुछ भुलाइल (हमरा खातिर) पर बरियार रचनाकार महोदय लोगन की बारे में जानकारी मिलत रही। सादर।।\nबहुत मजा आइल अंजन जी के पढ़ के .जवन मिठास अंजन जी के गीत में बा ,उहे मिठास गावेवाला के कंठ में भी रहे के चाहीं .\nJUGAL KISHORE SANEHI\n“हम भरत शर्मा के बहुत मानत रहनी आ गावे खातिर बहुत सारा गीतो देहले रहनी, लेकिन बाद में अश्लीलता के लेके उनको से अनबन हो गइल. हम स्वाभिमानी हईं आ एहि के चलते हम कबो अपना आत्मसम्मान के साथ समझौता ना कइनी.”\nहम जहाँ तक जानतानी, भरत शर्मा जी के शुरू में अंजनेजी के गीत “जब जब याद आई भाई के दुलार तोहरा” से लोकप्रियता मिलल रहे । अंजन जी के नाँव भोजपुरी क्षेत्र में सभ जानेला । बाकी, अश्लीलता के झंडा उठाके चलेवाला भरत शर्मा जी खुदे अश्लील गाना गाईंले- ई बात घोंटात नइखे । अंजन जी के ऊपरवाली बात से हम अचंभित आ परेशान बानी।\nजुगल किशोर सनेही\nKeshav Mohan Pnadey\nअंजन जी के गीत-कर्म के एक्के गो साक्षात्कार में समेंटे खातिर सबसे पहिले अनूप जी के धन्यवाद!\nअनूप जी से एगो अउर निहोरा बा कि अगर फेरु से मौका मिले त बाबा के बारे में कुछ अउर समेटीं!\nभोजपुरी खातिर एह हीरा लोग के बारे में जानल जरुरी बा!


Sadhvi uma Bharti Statement on Bureaucracy Read in bhojpuri- Bhojpuri: राजनीति में ‘चप्पल चापलूसी’ के बखान – News18 हिंदी\n“साध्वी उमा भारती के कबो धर्म, ज्ञान अउर संस्कार के मूरती मानल जात रहे। ओजस्वी वक्ता रही। भाजपा नेता के रूप में उनकर बहुत मान-सम्मान रहे। लेकिन अब लागत बा कि निराशा के चलते उनकर ज्ञान के गंगा सुख गइल बाड़ी। भला बतावs कि उनका जइसन नेता के अतना अपमानजनक बात बोले के चाहीं।\nLast Updated : September 28, 2021, 17:50 IST\nसाध्वी उमा भारती कहले बाड़ी, ब्यूरोक्रेसी कुछ नहीं होती, चप्पल उठाने वाली होती है, चप्पल उठाती है हमारी। एक बेर मुखमंतरी अउर 11 साल तक केन्द्र में मंतरी रह वला नेता अइसन गैरजिम्मेदाराना बयान दे सकेला ? का सरकारी अफसर के बहाली नेता के चप्पल-जूता उठावे खातिर होला ?” रंगनाथ बहुत रोष में रहन। ऊ आगा कुछ अउर बोलते कि मनिकांत रोक के कहले, उमा भारती नौकरशाही के काहे कोस रहल बाड़ी ? राजनीति में तs ‘चप्पल चापलूसी’ के अनगिनत कहानी बा। छोटका नेता आपन किस्मत चमकावे खातिर बड़का नेता के जूता-चप्पल उठावे में तनिको शरम महसूस ना करस।\nसरकारी मुलाजिम से जूता पेन्हले मंतरीजी\nमनिकांत के बात पs रंगनाथ कहले, सवाल बहुत विकट बा। का लोकतंत्र में कवनो मंतरी भा पूर्व मंतरी, सरकारी कर्मचारी के गुलाम समझ सकेले ? जहां जनता के शासन बा उहां केहू सामंतवादी सोच कइसे बर्दाश्त करी ? भाजपा के बहुत नेता के सोच उमा भारती के जइसन बा। दू साल पहिले योग दिवस (21 जून) के बात हs। यूपी के मंतरी लक्ष्मी नारायण चौधरी शाहजहांपुर के कार्जक्रम में शामिल भइल रहन। योग कइला के बाद उनका जूता पहिने के रहे। लेकिन जूता पेन्हे खातिर उनका से निहुरल ना गइल। झुक के जूता के फीता बान्हल उनका खातिर मोसकिल रहे। तब मंतरी जी के एक सरकारी कर्मचारी उनका जूता पेन्हावे लागल। एकर फोटो अखबार टीभी में आइल तs बाबल मच गइल। बाद में मंतरी जी सफाई देवे लगले कि अगर कवनो भाई-भतीजा सम्मान में गोड़ छू के परनाम करे चाहे जूता पेन्हा दे तs एकरा में दिक्कत के बात बा। ई तs उमिर में बड़ के प्रति छोट के लेहाज हs। यूपी के मंतरी लक्ष्मी नारायण चौधरी तs लाज बचावे खातिर अतनो बात कहले रहन लेकिन उमा भारती तs खुल्लमखुल्ला सरकारी अफसरन के बिना औकात वला बता देली।\nसंजय गांधी के चप्पल उठावे खातिर होड़\nमनिकांत कहले, सरकारी कर्मचारी तs मजबूरी में नेता के जूता-चप्पल उठावे ले लेकिन नेता तs राजनीतिक फैदा खातिर ई काम करे ले। इमरजेंसी में जब संजय गांधी के तूती बोलत रहे तs ओह घरी कांग्रेस के बड़का-बड़का नेता उनकर चप्पल उठावे खातिर होड़ कर देत रहन। राजनीति में एकरा के ‘चप्पल चापलूसी’ कहल जाला। संजय गांधी 1976 में लखनऊ गइल रहन। ओह घरी उत्तर प्रदेश के मुखमंतरी रहन नारायण दत्त तिवारी। कांग्रेस में दरी-सफेदा पs बइठ के मीटिंग के परिपाटी रहे। आजो बा। मीटिंग के बाद संजय गांधी आपन कोल्हापुरी चप्पल पेन्हे के खातिर आगा बढ़ले तs नारायण दत्त तिवारी चप्पल उठा के उनका के पन्हावे लगले। ओतना अदिमी के सामने एक मुखमंतरी के चप्पल उठावे में कवनो शरम महसूस ना भइल। संजय गांधी कवनो पद पs ना रहन अउर उमिर में भी बहुत छोट रहन लेकिन नारायण दत्त तिवारी आपन कुर्सी सलामत राखे खातिर ‘चप्पल चापलूसी’ करे से बाज ना अइले। इमरजेंसी में संजय गांधी के चप्पल उठावल कांग्रेस के नेता आपन सौभाग्य समझत रहन। 1976 में ही संजय गांधी बिहार आइल रहन। ओह घरी बिहार कांग्रेस के भी एगो नेता संजय गांधी के चप्पल उठा के आपन किस्मत संवरले रहन। बाद में ऊ कांगरेस के अध्यक्ष भी बनले। कहल जाला कि जब शकंर राव चव्हाण महाराष्ट्र के मुखमंतरी रहन तs उहो संजय गांधी के चप्पल उठवले रहन।\nअब राहुल गांधी के खुशामद में ‘चप्पल चापलूसी’\nमनिकांत के बात जारी रहे। संजय गांधी के जमाना में शुरू भइल चप्पल चापलूसी आज तक कायम बा। अब राहुल गांधी के चप्पल उठावे खातिर कांग्रेस में होड़ मचल बा। 2010 में संजय गांधी मुम्बई के दौरा पs गइल रहन। घाटकोपर में कार्जक्रम रहे। रमेश बागवे महाराष्ट्र के गृह राज्यमंत्री रहन। रमेश बागवे, राहुल गांधी के खुशामद खातिर सभ सीमा पार कर देले। ऊ राहुल गांधी के जूता उठा के उनकर गोड़ के सामने राख देले ताकि पेन्हे में कवनो दिक्कत ना होखे। 2015 में राहुल गांधी पांडेचेरी के जातरा पs गइल रहन। उनका बाढ़ प्रभावित इलाका के दौरा करे के रहे। उनके साथे कांगरेस के सांसद वी नारायणसामी भी रहन। नारायणसामी मनमोहन सिंह के सरकार में मंतरी रह चुल रहन। बाद में पांडेचेरी के मुखमंतरी भी बनले। जब राहुल गांधी बाढ़ के पानी पार करे खातिर आपन चप्पल उतरले तs नारायणसामी ओकरा के अपना हाथ में उठा लेले। पानी पार कइला के बाद नारायणसामी राहुल गांधी के जब चप्पल देले तs ऊ बिना कवनो झिझक के पेन्ह भी लेले। 68 साल के नारायणसामी 45 साल के राहुल गांधी के चप्पल उठा के खुशी महसूस कइले अउर राहुल गांधी के कवनो पछतावा भी ना भइल। बाद में नारायणसामी बेयान देल रहन, मुझे गर्व है कि मैंने राहुल गांधी की चप्पल उठायी। मनिकांत के बात पS रंगनाथ कहले, राजनीत में कतना लोग मेहनत अउर संघर्ष से आगा बढ़ेला अउर केतना लोग चापलूसी से। चमचा संस्कृति के बढ़ावा मिले से ही आज राजनीति में गिरावट आ रहल बा।\n(अशोक कुमार शर्मा वरिष्ठ पत्रकार हैं. आलेख में लिखे विचार उनके निजी हैं.)


भोजपुरी के नयका गरम जोड़ी निरहुआ-आम्रपाली – Anjoria\nसितम्बर 3, 2014 आम्रपाली, निरहुआ, निरहुआ हिन्दुस्तानी\nभोजपुरी सिनेमा में एह घरी एगो नया गरम जोड़ी के चरचा गरम बा. ई जोड़ी ह सुपरस्टार निरहुआ आ नयकी अदाकारा आम्रपाली के. एह जोड़ी के पहिलके फिलिम ‘निरहुआ हिन्दुस्तानी’ सगरी देश में रिकार्ड व्यवसाय दर्ज कइले बिया. लोग एह सफलता के निरहुआ आ आम्रपाली के टटका जोड़ी आ एह लोग का बीच के शानदार क्रेमिस्टी के देत बा. खास क के आम्रपाली के अदा लोग के पागल बनवले बिया. एह लोग पर गानो बढ़िया बढ़िया फिलिमावल गइल बाड़ी सँ.\nफिलिम के मिलल शानदार सरहना देखत अब हर निर्माता-निर्देशक एही जोड़ी लेके फिलिम बनावल चाहत बाड़े.\nआम्रपाली आ निरहुआ के जोड़ी वाली अगिली फिलिम होखी ‘पटना टू पाकिस्तान’. एकर शूटिंग चालू बा. निरहुआ रिक्शावाला 2, सनम वेवफा, आ बेटा फिलिमो में एही जोड़ी के दीदार होखी. ई जोड़ी अपना प्रशंसकन के धन्यवाद देत कहत बा कि कोशिश रही किे हमेशा रउरा सभे के मन राखब सँ.


Rakshabandhan Special First Rakhi song of Bhojpuri film was released in the voice of Lata Mangeshkar Bhojpuri: लता जी के आवाज़ में गूँजल रहे भोजपुरी सिनेमा के पहिला राखी गीत – News18 Hindi\nभोजपुरी के दुसरके फिलिम ‘लागी नाहीं छूटे रामा’ में भारत के स्वर-कोकिला लता मंगेशकर के आवाज में एगो अइसन अद्भुत गीत बा जवन राखी पर आजो भोजपुरिया इलाका में गूँजत रहेला.\nLast Updated : August 20, 2021, 11:57 IST\nभाई-बहिन के अटूट रिश्ता के त्योहार ह रक्षाबंधन. एह त्योहार में बहिन भाई के कलाई पर राखी बान्हेले, आरती उतारे ले, बलैयां लेले, मिठाई खियावेले, भाई से समरथ के अनुसार नेग ले ले; बदले में भाई ओकर रक्षा खातिर प्रण ले लें, ओकरा के वादा करेलें. एगो बड़ा ही सुंदर रस्म बा एह त्योहार से जुड़ल. रउआ कहब कि हम एह में नया का बतsवनी ह, ई त सभे जानत बा अउरी करबो करेला. बाकिर हम ई सब एह से बतवनी हँ काहें कि एह त्योहार के रस्म में बहुत उत्साह बा, सुंदरता बा, दर्शनीय घटक बा. आ फिल्म, वीडियो, सीरियल त उहे चीज देखावेला जवन देखावे में आकर्षक लागे, सुंदर लागे. इहे कारण बा कि सिनेमा के शुरुआत से अब ले भारत के हर भाषा के अधिकांश फिल्मन में रक्षा बंधन के त्योहार जरूर देखावल जाला. अउर, तब त राखी के त्योहार के सीन के स्कोप आउर बढ़ जाला जब फिल्म देशभक्ति होखे या फिल्म में मुख्य किरदार के बहिन होखे. भोजपुरी सिनेमा में भी भाई-बहिन के राखी त्योहार के बहुत गहराई आ खूबसूरती से शुरूआती दौर से ही देखावल गइल बा.\nभोजपुरी के दुसरके फिलिम ‘लागी नाहीं छूटे रामा’ में भारत के स्वर-कोकिला लता मंगेशकर के आवाज में एगो अइसन अद्भुत गीत बा जवन राखी पर आजो भोजपुरिया इलाका में गूँजत रहेला. अइसन बुझाला जइसे लता जी हर भोजपुरिया बहिन के तरफ से भाई लोग से कहsतारी, ‘रखिया बन्हा ल भइया, सावन आइल, जीयs तू लाख बरिस हो’. मजरुह सुल्तानपुरी के गीत आ चित्रगुप्त जी के संगीत पर लता दीदी के तरफ से भोजपुरिया लोग के रक्षा बंधन पर सौगात बा ई क्लासिक आ कालजयी गीत.\nराखी पर एगो अउर गीत हमरा दिल के बहुत करीब बा. गीत के बोल बा, ‘राखी हर साल कहेले सवनवा में, भइया बहिनी के हरदम रखिहs मनवा में / बहिनी बसेलू तू हमरा परनवा में, तोहरी मनसा पुराइब हर जनमवा में’. राखी पर एह से बढ़िया गीत का हो सकत बा? ब्रजकिशोर दूबे जी के लिखल एह हृदयस्पर्शी गीत में ई ताकत बा कि कवनो कारण से भाई-बहिन में रूसा-फूली भइल होखे भा बोलचाल बंद होखे त गीत मन के मइल आँख के लोर से धोके रिश्ता के टूटल तार फेर से जोड़ सकेला. चित्रगुप्त जी के संगीत पर, अलका याज्ञनिक आ मनहर उदास के आवाज में, दूबे जी के संवेदना से भरल बोल आ भाव जादू करत बा. शत्रुघ्न सिन्हा आ शकीला मजीद पर फिल्मावल फिल्म ‘बिहारी बाबू’ के ई गीत एगो अमर गीत बा.\nभोजपुरी में भाई-बहिन खातिर खासतौर पर बनल रहे एगो फ़िल्म\n‘भैया दूज’ नाम के एगो फिल्म बनल साल 1984 में. ई फिलिम सुजीत कुमार, पद्मा खन्ना, राकेश पांडेय अउर गौरी खुराना जइसन सितारन से सजल रहे. एह फिलिम के एगो गाना रहे-राम भइया चलेले अहेरिया, बेला बहिना देली आशीष. लक्ष्मण शाहाबादी के बोल अउर चित्रगुप्त जी के संगीत पर करेजा के चीर देवे वाला ई गीत भोजपुरिया इलाका में भाई-बहिन के जवन कनेक्शन बा, जवन एक-दूसरा खातिर चिंता अउर समर्पण बा, ओकरा के परिभाषित करत बा. हमनी किहाँ बड़ बहिन महतारी लेखाँ आ छोट बहिन बेटी लेखाँ होले, ओह आत्मीयता के परिभाषित करत बा. एही तरे भाई-बहिन के त्योहार गोधना पर एगो पारंपरिक गीत गावल जाला, ‘गोधन बाबा चले लें अहेरिया, खिड़लिचा बहिना देली आसीस हो ना’.\nअभी ले राखी पर पुरनका फिल्मन से तीन गो गीत के बात कइनी. तीनों के संगीत चित्रगुप्त जी के बा. चित्रगुप्त जी भोजपुरी के का दे देले बानी, ई सिर्फ महसूस करे के चीज बा. मजरूह सुल्तानपुरी, ब्रज किशोर दूबे आ लक्ष्मण शाहाबादी के गीत-संगीत के ज्ञान के बारे में कुछ कहहीं के नइखे. सामजिक सरोकार आ समाज के प्रति जवाबदेही, साथ हीं मन-मिजाज अइसन रहल कि हइसन कालजयी आ हृदयस्पर्शी गीत बनल. आज एह ऊँचाई के गीत नइखे बनत त बतावे के जरुरत नइखे कि काहे नइखे बनत. एह तीनों गीत के उदहारण से समझ में आ गइल होई.\nनिरहुआ के हिट सीरीज ‘निरहुआ चलल ससुराल’ के दूसर फिलिम ‘निरहुआ चलल ससुराल-2’ के गाना ‘मेरी बहना रे’ के लिरिक्स बहुत बढ़िया बा. प्यारे लाल यादव कवि जी के लिखल ह. ऊ खाँटी माटी के हउवन. लेकिन एक बात नइखे बुझात कि ऊ भोजपुरी के एतना सुन्दर गीत में हई हिंदी के पोंछ ‘मेरी बहना रे’ काहे घुसइले बाड़न? ओम झा के संगीत पर कल्पना अउर उदित नारायण के स्वर में सुशील सिंह अउर आम्रपाली दूबे पर फिल्मावल ई गीत अच्छा बन पड़ल बा.\nनिरहुआ के ही एगो अउर फिलिम ‘जिगर’ में भी एगो रक्षा-बंधन के गाना बा ‘प्यारी बहिनिया’. गाना के बोल बहुते सुन्दर बा. सुशील सिंह अउर रितु सिंह पर फिल्मावल गइल बा.प्यारेलाल यादव लिखले बाड़े अउर संगीत देले बाड़े अविनाश झा. ए गाना के बाद सुशील सिंह भाई के रोल में कई गो फिलिम में देखाई देले. उनका करियर के सबसे सफल फिलिम ‘निरहुआ रिक्शावाला’ में ऊ हीरोइन के विधायक भाई के रोल में रहलें. एह फिलिम में दर्शक लोग उनकर रोबीला अंदाज के बहुते सराहल. फिलिम ‘निरहुआ चलल ससुराल 2’ में भी ऊ एगो दबंग भाई के किरदार निभवले जे आपन बहिन के खुशी खातिर कुछुओ कर सकता.\nहालांकि एह बेरा भोजपुरी में बहुत तेजी से नया म्यूजिक चैनल बनsता, म्यूजिक लेबल बनsता आ ओही तेजी गाना भी अउरी नया नया गायक भी मार्केट में आ रहल बा लोग. एहीसे स्वाभाविक बा कि हर त्योहार, हर मुद्दा पर एह लोग के गाना मार्केट में आवत बा, बाजत बा अउरी वॉच हिस्ट्री में नीचे दबा जाता. राखी पर भी हर साल खाँची भर गीत आवेला, सुने वाला अपना विवेक, पसंद आ आदत के हिसाब से गाना चुनेला अउरी सुनेला.\nबाकी हमरा अभियो इंतज़ार बा राखी पर ओइसने गीत के जवन भोजपुरी सिनेमा के शुरुआती दौर में बनल.\nफिलहाल सबका के राखी के शुभकामना.\n( लेखक मनोज भावुक भोजपुरी सिनेमा व साहित्य के जानकार हैं. यह उनके निजी विचार हैं. )


दिल्ली चुनाव भाजपा खातिर अतना जरूरी काहें बा? चुनाव हारे से अतना डर काहें बा?\nदिल्ली चुनाव में हार से भाजपा अतना डेराईल काहें बिया? चुनाव में हार-जीत त लागल रहेला, चार राज्य में जीत मिलला के बाद अगर एक राज्य, राज्य कहल भी गलत बा, एगो शहर हाथ से निकल जाए त का हो जाई?\nदिल्ली, कानूनी रूप एकदम असहाय जगह, अयीसन जगह जहां पुलिस के एगो सिपाही के डांटे के अधिकार मुख्यमंत्री भीरी नईखे, अयीसन जगह जवन अपना जमीन के फैसला खुद नईखे कर सकत, हर बड़ फैसला के अनुमति केंद्र सरकार से लेवे के होखेला, एकरा बावजूद भाजपा खातिर दिल्ली में हार, सिर्फ दिल्ली में हार ना होई, बालुक पूरा देश के राजनीति में एगो नया अध्याय होई।\nभाजपा के पहिला बड़का चिंता विपक्ष से जुडल बा। लोकसभा चुनाव में बरियार जीत, ओकरा बाद लगातार तीन राज्य में सरकार अवुरी चउथा में एतिहासिक कामयाबी, ए सभके चलते विपक्ष के आवाज़ लगभग दब गईल।\nलेकिन, दिल्ली में अगर अरविंद केजरीवाल के सरकार बनतिया त मोदी विरोधी सुर के बल मिली। उ विरोधी सुर जवन दोसरा पार्टी के अलावे खुद भाजपा में भी मौजूद बा।\nएक समय मोदी जेकरा के 'AK-49' कह के संबोधित कईले, उहे आदमी 'मोदी लहर' के खिलाफ सबसे घातक हथियार साबित होखे लागल। संगही, अमित शाह के माथा से राजनीतिक के चाणक्य वाला ताज भी खतरा में पर गईल बा।\nअरविंद केजरीवाल से सीधा-सीधा लड़ाई अवुरी इहाँ हार के स्थिति में भाजपा उत्तर प्रदेश अवुरी बिहार जईसन राज्य में कमजोर होई। पार्टी के हिम्मत कमजोर होई, मारक क्षमता प असर परी।\nमहाराष्ट्र, हरियाणा अवुरी झारखंड में भाजपा के प्रमुख लड़ाई काँग्रेस से रहे, जबकि दिल्ली में काँग्रेस नाममात्र के रह गईल बिया, बिहार-उत्तर प्रदेश में त नाम लेवे वाला भी खोजे के परी।\nकाँग्रेस के खिलाफ त भाजपा जीत रहल बिया लेकिन जहां काँग्रेस नईखे उहाँ पार्टी के परेशानी हो सकता। एही साल बिहार में विधानसभा चुनाव होखे के बा, उहाँ लड़ाई नीतीश अवुरी लालू के बरियार जातिगत गठबंधन से बाटे। अगर लालू-नीतीश लोकसभा चुनाव के समय भी संगे रहिते त शायद भाजपा के मिलल सीट के आंकड़ा कुछ अवुरी रहित।\nबिहार के दुनो दल दिल्ली के नतीजा प नज़र राखता, दिल्ली में केजरीवाल के रणनीति प नज़र राखता। तय बा कि 10 तारीख के जवन नतीजा आई, उहे राजद-जदयू के अपना रणनीति में जगह पाई। ए सभके अलावे, दिल्ली में बिहार से आईल अवुरी बिहार से जुडल मतदाता के बहुत जादा संख्या बिहार में असर डाली।\nआम आदमी पार्टी अगर दिल्ली में सरकार बनाई त सीधा मतलब निकली कि मोदी के नाक के नीचे, उ जनता जवन कि 8 महिना तक मोदी शासन में रहे, मोदी से खुश नईखे।\nएगो अवुरी खतरा बा, एगो बरियार राजनीतिक विरोधी आपके नाक के नीचे सरकार चलाई। भाजपा अवुरी काँग्रेस के नेता निजी बातचीत में कबूल करतारे कि, अरविंद केजरीवाल के "धरना राजनीति" से ए लोग के डर लागेला। खतरा रहेला कि, एक मिनट में इ आदमी आपके बेनकाब या बदनाम क दिही।\nओने, नाया-नाया राजनीति में आईल अरविंद केजरीवाल अवुरी उनुका पार्टी के नेता अपना खेल के नियम अपने तय करेले, उ ओ राह प ना चलस जवना प अवुरी पार्टी चलेली। अरविंद केजरीवाल अवुरी उनुका पार्टी के ज़्यादातर नेता "तुनक मिजाजी" मतलब हबड़-तबड़ में फैसला करे वाला बाड़े। जेकरा से फैसला लेवे में देरी के संभावना कम रह जाता। नतीजा में फैसला जल्दी होई, निमन चाहे बाउर ओकर असर भी जल्दी होई।\nभाजपा के एगो अवुरी बड़का डर बा कि अगर कवनो मुद्दा प अरविंद केजरीवाल के रोकल गईल त उ फिर से "धरना राजनीति" प उतर जईहे, जवन कि भाजपा फिलहाल नईखे चाहत।\nअरविंद केजरीवाल के सरकार बनला के स्थिति में भाजपा के सबसे बड़ खतरा पार्टी के भीतर मोदी विरोधी सुर के बल मिलला के बा। पार्टी के कुछ नेता, जवन कि मोदी-शाह युग में किनारा खाड़ा बाड़े, फिर से हावी होखे लगिहे, एकजुट देखाई देवे वाली भाजपा फिर से छितराए लागि। मोदी लहर अवुरी सुनामी निहन शब्द खातिर भाजपा के राजनीति में जगह ना रह जाई।\nFirst Update: 04 February, 2015 02:59 PM


आदि शक्ति इंटरटेनमेंट प्रस्तुत करतिया ‘वर्दी वाला गुण्डा’ निरहुआ के – Anjoria\nभोजपुरी सिनेमा ला एगो अउर खुशखबरी. दुनिया के सबले बड़का पखावज वादक पंडित दुर्गा प्रसाद मजूमदार क कंपनी आदि शक्ति इंटरटेनमेंट फेरू निरहुआ के फिलिमन से जुड़ल बिया आ उनुकर फिलिम ‘वर्दी वाला गुण्डा’ परोसे जात बिया.\nआदि शक्ति इंटरटेनमेंट आ दिनेश लाल यादव निरहुआ के संगे होखला के मतलब बा कि ओह फिलिम के हिट होखे से केहू रोक ना पाई. एहसे पहिले आदि शक्ति इंटरटेनमेंट ‘लागल रहा ए राजा जी’, ‘दिवाना’, ‘दिलजले’, ‘दाग’, ‘निरहुआ चलल ससुराल’, ‘हो गईनी दिवाना तोहरे प्यार में’, ‘चलनी के चालल दुलहा’, ‘प्रेम के रोग भईल’, ‘सात सहेलियां’ अउर ‘निरहुआ नम्बर वन’ समेत भोजपुरी सुपर स्टार दिनेश लाल यादव निरहुआ के बीस गो फिलिम परोस चुकल बावे आ ‘दुश्मनी’ जइसन ब्लाक बस्टर फिलिमो बनवलसि.\nदिनेशलाल यादव निरहुआ के फिल्म ‘वर्दी वाला गुण्डा’ परोसत खुद पंडित दुर्गा प्रसाद मजूमदार आ उनकर कंपनी आदि शक्ति इंटरटेनमेंट बहुते उछाह में बिया. मानल जात बा कि इहो फिलिम सफलता के नया रेकार्ड बनाई.


बनियापुर के गायब मेड रिप्रेजेन्टेटिव के लाश इनार में मिलल – टटका खबर\nसारण जिला के बनियापुर इलाका के पुछरी गांव के प्रताप कुमार के लाश बुध का साँझ जलालपुर के बँगरा गाँव का लगे एगो इनार से मिलल. एक हफ्ता से गायब एह मेड रिप्रेजेन्टेटिव के कॉल डिटेल से पुलिस के पता लागल कि सबले आखिर में ऊ बँगरा के अपना मामी राधिका देवी से बतियवले रहे. एकरा बाद पुलिस बँगरा का अगल बगल पूछ ताछ शुरू कइलसि त एगो इनार से प्रताप के लाश मिल गइल.\nपूछताछ से पता लागल बतावल जात बा कि प्रताप के नाजायज संबंध अपना मामी राधिका से रहुवे. पुलिस एही दिसाईं तहकीकात में लागल बिया,\nTags: बँगरा, बनियापुर, सारण


अक्षरा सिंह बनली पुलिस इंस्पेक्टर – Anjoria\nअक्षरा सिंह बनली पुलिस इंस्पेक्टर\nJuly 22, 2014 Editor फिल्म, मनोरंजन 0\nभोजपुरी सिनेमा के चर्चित अदाकारा अक्षरा सिंह अपना नयका फिलिम ‘लूट’ में पुलिस इंस्पेक्टर के किरदार में नजर अइहें.\nअपना किरदार का बारे में अक्षरा सिंह बतावत बाड़ी कि शुरू में कालेजिया लड़िकी नेहा पढ़ाई के बाद पुलिस इंस्पेक्टर नेहा बन जात बाड़ी. पहिलके पोस्टिंग जहाॅ होखत बा ओहिजा लुटेरन के उत्पात बा. ओह लुटेरन से नेहा कइसे निपटत बाड़ी इहे फिलिम के खास बा.\nमुख्य कलाकारन में अक्षरा संगे प्रकाश जैस आ गौरव झा बाड़े.\nअक्षरा सिंह के बात होखत बा त इहो जानत चलीं कि हाल ही में रिलीज इनकर फिलिम ‘फिर दौलत की जंग’ देखेवालन के बहुते पसंद आइल बा आ इनका किरदार के सराहल जात बा.


का पुलिस आदमी ना होखे? – Anjoria\nआज पुरा देश शहीद दिवस मना रहल बा. सभ राज्य अपना-अपना राज्य के शहीद के श्रद्वांजलि देत शहीदन के ईयाद करत बा. आज हमरा मन में एगो सवाल उठत बा कि आखिर वर्दी पहिनते एगो पुलिस कर्मी के खुद के आदमी होखे के अधिकार खतम हो जाला? हमनी के एह वर्दी वाला इंसान के मानवाधिकार के पक्ष में काहे ना आपन आवाज बुलन्द करत बानी जा. हमनी के वर्दी वाला इंसान के हित खातिर लड़ाई काहे नइखी जा खुलेआम बनावत. अगर राष्ट्र के हर आदमी अपने आपके एक सिपाही मानलेव त हमरा देश से आतंकवाद आ आतंकवादियन के जड से सफाया हो सकत बा.\nका वर्दी पहिनते आदमी होखे के नियम खाली पुलिसे बल प होला. गरीबन के घर, अपराधियन के जेल में मूलभूत सुविधा ई नारा बा नेता आ मानवाधिकार के रखवारी करे वाले संगठन के. बाकिर पुलिस वाला थाना आ चौकियन प कवना अवस्था में रहेलन एकरा के जाने के केहु आज तकले कोशिश ना कइल. हमनी के रक्षा करे वाला इंसान कवन अवस्था में अपने के रखले बाड़न, उनकर मानसिक हालत का होई ना त नेता जाने के कोशिश करेलन आ ना ही हमार मनावता के लड़ाई लड़े वाला संगठन. बस लोगन के दिमाग में अइसन सोच बइठ गइल बा कि पहिला हाली पुलिसे गलत होले आ ओकरा प्रति केकरो कवनो प्रकार के सहानुभूति ना होला.\nपुलिस के सिपाही जवन रात-दिन जनता के सुरक्षा मे आपन डियूटी प तैनात रहेला. जब कवनो लाश में कीड़ा पड़ जाला त बदबू से बेहाल होकर ओकर सगे संबंधी पीछे हट जालन तब ओह लाश के इहे पुलिस के सिपाही टमटम भा रिक्शा में राखि के लाशघर तक ले जालन. आपन तेवहार आ खुशियन का तेयाग के समाज के सेवा में तत्पर रहेवाला सिपाही जनता के नजर में अच्छा ना हो पावेला.\nबाकिर ई हमनी के दुर्भाग्य बा कि आजु हमनीके नवजवानन के, देश के बजाय देश के क्रिकेट टीम के जादा चिन्ता बा. बाकी देश मे का चलत बा कवना भाग में आतंकवाद फयलल बा वोहिजा कतना सिपाही देश के नाम प कुर्बान हो गइले ओह से कवनो सरोकार नइखे. जेकर नतीजा बा कि देश में आतंकवादी कवनो जगह प कवनों समय में आपन योजना के अंजाम दे देत बाड़न.\nआजु जरूरत बा हमनी के स्वयं अपने आपके देश के सिपाही समझ के कर्मठता से काम करेके. आईं हमनियों का ओह सब अमर शहीद के सलामी दिहीं जा.\nPrevious Post: आवऽ दियावा जरावऽ भोजपुरी के भईया\nNext Post: साहित्य सृजन के तपः पूत डॉ॰ बच्चन पाठक ‘सलिल‘


प्रयोगकर्ता वार्ता:Nirmal993 - विकिपीडिया\nस्वागतम्! नमस्कार Nirmal993 जी, भोजपुरी विकिपीडिया पर राउर बहुत स्वागत बा!\nNirmal993 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,748 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--Sanjeev bot (talk) १८:०८, ११ सितम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Nirmal993&oldid=626106" से लिहल गइल\nएह पन्ना पर आखिरी बेर संपादन 24 सितंबर 2018 के 05:27 बजे भइल रहल।


बेटी-पतोह, एके बेवहार एगो के गुन त दुसरका के दोस\nसास के अपना बेटी अवुरी पतोह के प्रति सोच में फर्क के जानल मुश्किल नईखे. [प्रतिकात्मक फोटो]\nगाँव से छोटका चाचा क फोन आइल की 'आकाश बचवा नोएडा में फ्लैट किनले बाड़े आ एतवार के गृहप्रवेश बाटे। ए गृहवास (गृहप्रवेश) में हमनियो के नेवता मिलल बाटे, तू ओईजे बाड त न्योता क अईह।' हमरा सहमती जतवला के बाद फोन रखा गइल। हम गांव से मिलल पता पर नोएडा पहुंच गईनी।\nनोएडा में गावं घर के ढेर लोग से मिले के मौका मिलल। पवलगी-चिरौंजी के बाद आकाश बैठका में ले अइले, उहाँ हमके धनेसर काका लउकले। उनुकर हमरा पर विशेष सनेह रहे, काहे की उनकर लइका तरुण हमार संघतिया रहले। ए संबंध के चलते बचपने से काका-काकी से विशेस लगाव रहे।\nधनेसर काका के नज़र जब हमरा पर पडल त कहलन "का हो बबुआ, तू त गुलर के फुल हो गईल, गाहे बगाहे लउके ल"। अपना नोकरी के मजबूरी बताके कसहूँ उनकर मुहं बंद करवनी। पूछनी, "का हो काका, बुढौती कइसे कटता?"\nजवाब मिलल, "अरे का पुछले देले बबुआ? बेटी दमाद बीच-बीच में देखत-भालत रहेल"। फेर हम पूछनी कि "बेटा पतोह?" त कहलन की ओहनी के बारे में त पूछबे मत कर? हमेशा अपना बेमार सास-ससुर के देख भाल करे ससुराल जाते रहेला।\nएही तरे काकी से पूछनी कि 'का हाल बा काकी घर परिवार के? काकी, सुनली की पतोहिया बड़ा गुनगर आइल बिया!' काकी कहनी, "हाँ बबुआ, बहुते गुनगर हिय। भतार के अंगूरी पर नचवले रहेले। आ हमार लइका त मउगा निकल गइल, बिना अपना मेहरारु से पुछले कुछ करबे ना करेला।"\nबेटी दामाद के बारे में पुछला उ काकी कहनी कि "किस्मत बढ़ीआं रहुवे की दामाद नीक भेटा गइल, हमरा बेटी के बहुत मानेला। ओकरा बीना उ एको क्षण ना रहेला। ओकरा से बिना पुछले कवनो काम ना करेला। बेटी हमार ससुराल में मलकाइन बन के रहतिया। "\nइ सब सुनला के बाद हम आपन रास्ता धइनी। जानत रहनी के काकी से एकरा बारे में बात कइला से कवनो फायदा नइखे। घर-फोड़वा के उपाधि जरुर मिल जाई। बाकिर सोंची, एके तरह के बेवहार खातीर एक आदमी के नीमन, आ दुसरका के बाउर कइसे कहल जा सकेला?\nएके तरह के बेवहार खातिर बेटा के शिकायत आ दामाद के बड़ाई त रउरो सभे सुनलही होखब। जवना चीज़ के बेटी के गुन बतावल जाला, उहे गुन जदी पतोहिया में होखे त उ ओकर दोस बन जाला।\nतीखर (कड़ा) घाम होखे त माटी के समान बनावे वाला कोहार खातिर बड़ा सुनर रही, लेकिन उहे घाम खेती करे वाला किसान आ बाग-बगइचा सींचे वाला माली खातीर परेशानी के कारण बन जाला।\nग्राम + पोस्ट : सोनहरियाँ, भुवालचक्क\nFirst Update: 14 February, 2018 05:10 PM


छठ पर रिलीज होखी नागिन – Anjoria\nNovember 15, 2012 Editor मनोरंजन 0\nमशहूर निर्माता निर्देशक राजकुमार आर पाण्डेय के फिलिम ‘नागिन‘ छठ का मौका पर रिलीज होखे जात बा. एह फिलिम में मोनालिसा के हॉट अंदाज़ देखे के मिली. फिलिम में मोनालिसा आ नयका सुपर स्टार खेसारीलाल के शानदार हॉट सीन आ गाना बाड़ी स. मोनालिसा एह हॉट सीनन के फिलिम के कहानी के डिमांड मुताबिक बतावत बाड़ी.\nएह फिलिम में खेसारी लाल नाग आ कालेजिया विद्यार्थी के डबल रोल में बाड़न. खेसारी के नायिका दू गो बाड़ी एह फिलिम में, रानी चटर्जी आ मोनालिसा. एही संगे खेसारी लाल के एगो अउर फिलिम रिलीज होखे जात बा जवना के नाम ह ‘लहू के दो रंग’. ई फिलिम ’फैमिली ड्रामा‘ ह आ एहमें खेसारी किसान के बेटा बनल बाड़ें. एह फिलिम में महतारी बेटे क भावनात्मक रिश्ता आ महतारी-बाप ला बेटा के फर्ज देखावल गइल बा. एहमें खेसारी के नायिका बाड़ी हॉट गर्ल अंजना.


Fraud witharetired police officer in Kolkata do not do this mistake read in Bhojpuri Bhojpuri Spl: कोलकाता के एगो रिटायर्ड पुलिस अफसर संगे फ्राड, भुलाइयो के मत करीं ई काम!– News18 Hindi\nBhojpuri Spl: कोलकाता के एगो रिटायर्ड पुलिस अफसर संगे फ्राड, भुलाइयो के मत करीं ई काम!\nQR कोड माने क्विक रिस्पांस कोड. एगो QR कोड में कई गो काला वर्ग आ डाट होले सन जौन कुछ डिजिटल सूचना के प्रतिनिधित्व करेले सन, लेकिन एकरा वजह से फ्राड भी काफी होखे लागल बा.\nLast Updated : February 18, 2021, 17:02 IST\nबंगाल में एगो अजगुत फ्राड देखे के मिलता. काल्हुए के घटना सुनीं. एगो रिटायर हो चुकल पुलिस अधिकारी के लइका अनीश दासगुप्ता बैग बनावे आ सप्लाई करे के काम करेला. ओकरा के ह्वाट्स एप पर सैनिक पहिनले एगो जवान आदमी वीडियो काल करुए आ कहुए कि रउरा सेना के कैंटीन में डायरेक्ट आपन बैग भेज सकेनी. रउरा के डायरेक्ट रुपया भेज दिहल जाई. रउरा के हमनी का QR कोड भेजतानी जा. बस ओकरा के स्कैन क लीं. हमनी का रउरा के एइजा से डायरेक्ट पेमेंट क देतानी जा. रउरा बस जइसे- जइसे कहतानी जा, तइसे- तइसे करत जाईं. बेचारा अनीश ओकनी के कहला के मोताबिक करत गउवे. आपन एकाउंट नंबर से कनेक्ट क दिहुए आ ज्योंही आखिरी स्टेप पर ऊ स्कैन करुए, पुलिस अधिकारी के पेंशन एकाउंट से 4,995 रुपया गायब हो गउवे. ऊ अपना पापा के पेंशन एकाउंट से सब लेन- देन करत रहुए. अब लइका हैरान. कहां त रुपया पावेके बात रहल ह, आ कहां ओकरा एकाउंट से रुपया निकलि गइल. समुझि गउवे कि ओकरा संगे फ्राड भइल बा. ऊ तुरंते पुलिस का लगे आपन शिकायत दर्ज करुए. अभी ले ओकरा मन में हाहाकार मचल बा.\nQR कोड माने क्विक रिस्पांस कोड. एगो QR कोड में कई गो काला वर्ग आ डाट होले सन जौन कुछ डिजिटल सूचना के प्रतिनिधित्व करेले सन. जब स्मार्टफोन एह कोड के स्कैन करेला त ऊ ओह जानकारी के डिजिटल भाषा में बदल देला ताकि आसानी से समझल जा सके. कोरोना काल में लोग एकर प्रयोग मोबाइल के जरिए पेमेंट करे में कर रहल बाड़े. एसे सोशल डिस्टेंसिंग के नियम भी पूरा हो रहल बा. बाकिर फ्राड के खतरा सामने आ के खड़ा हो गइल बा. QR कोड से अउरी फायदा ई बा कि एकरा से उत्पाद पर नज़र राखल जा सकेला, वस्तु के पहिचान, समय ट्रैकिंग, दस्तावेज़ प्रबंधन, आ सामान्य खरीददारी भी कइल जा सकेला.\nएगो अउरी केस देखीं. एगो व्यापारी के अइसहीं एगो फ्राड आपन QR कोड स्कैन करेके कहलसि आ ऊ व्यापारी ज्योंही अपना बैंक एकाउंट से कनेक्ट क के ओकरा के स्कैन कइलस तले ओकरा एकाउंट से नौ हजार रुपया निकल गइल. अब रउरा त जानते बानी कि जब रउरा अपना फोन से कंप्यूटर पर व्हाट्स एप के ले आवे के बा त रउरा कंप्यूटर के QR कोड स्कैन करेके परी. त ज्योंही रउरा कंप्यूटर के कोड स्कैन कइनीं, रउरा फोन के कुल डाटा कंप्यूटर आ गुगल का लगे चलि गइल. रउरा फोन में जौन- जौन डाटा बा सब QR कोड के माध्यम से ट्रांसफर हो जाई. त अब चालाकी एही में बा कि केहू होखो, रउरा कौनो कोड के स्कैन मत करीं ना त स्कैन के बदले स्कैम (घोटाला) हो जाई.\nत हमनी के जानकारी बहुत कम बा. एसे अइसन कौनो मैसेज पवला का बाद चुप पटा जाए के चाहीं. अब देखीं. रउरा के मेसेज आई कि ‘Enter your UPI PIN to receive money, “Payment successful receive Rs. xxx”. ज्योंही रउरा संदेश के मोताबिक प्रासेसिंग कइनी कि बस रउरा संबंधित बैंक खाता से रुपया गायब हो जाई. रउरा यूपीआई पिन डलबे मत करीं. आजकाल साइबर अपराधी शिकार करे खातिर रउरा से ज्यादा एलर्ट आ होसियार बाड़े सन. एसे ओकनी से दूरे रहला के जरूरत बा.\nअइसे त रउरा पहिलहीं से जानतानी, तबो मन परा देतानी कि केहू के आपन बैंक के डेबिट/ क्रेडिट कार्ड के नंबर, एक्सपायरी डेट, पिन भा ओटीपी मत बताईं. अइसनो फ्राड आइल बा कि रउरा साइबर फ्राड के कौनो वेब साइट पर शिकायत दर्ज करवनीं आ एह कंप्लेंट के बारे में सोशल मीडिया पर चर्चा कइनीं. फ्राड आदमी का करी कि रउरा से संपर्क क के कही कि हम फलाना सरकारी विभाग से बोलतानी. भा झूठो के कहि दी कि रिजर्ब बैंक से बोलतानी. रउरा शिकायत पर हमनी का एक्शन ले तानी जा. तनी अपना बैंक एकाउंट के डिटेल बताईं ताकि जांच में सुविधा होखे. एही बहाना से रउरा से ऊ डिटेल जानकारी ले लेतारे सन आ रउरा खाता के रुपया निकाल लेतारे सन. हालांकि आजकाल सभे सतर्क हो गइल बा. तबो देखीं कोलकाता के एगो अच्छा खासा रिटायर्ड पुलिस अफसर के बेटा के संगे फ्राड होइए गइल. ओकर दोष इहे बा कि ऊ एह फाडिया आदमी पर बिसवास क लिहुए. सेना के वर्दी देखि के ओकरा लगुए कि ई जेनुइन सैनिक ह. फ्राडिया लोग, जेनुइन आदमी नियर व्यवहार के ट्रेनिंग लेला तब धोखाधड़ी के दुनिया में प्रवेश करेला. सुरक्षित रहेके सबसे बढ़िया तरीका ई बा कि रउरा केहू अनजान आदमी या कंपनी के व्हाट्स एप मैसेज, ईमेल के जबाब मत दिहीं. सबसे बढ़िया बा कि केहू परिचित का संगे ट्रांजेक्शन करेके बा त ओकरा बारे में बैंक अधिकारिन से विस्तार से बात क लीं. चाहे रउरा सीधे बैंक में चलि जाईं आ कहीं कि हमरा हेइजा पेमेंट करे के बा, रउरा एमें मदद करीं. ई ज्यादा सुरक्षित बा.\nजदि बाईचांस रउरा संगे कौनो एह तरे के फ्राड भइल होखे त रउरा एकर शिकायत नजदीकी थाना में साइबर अपराध कानून के तहत क सकेनी. ई याद रखेके परी कि खाली दुकान पर पेमेंट करे के समय क्यूआर कोड के स्कैन करे के जरूरत परेला. कौनो आदमी से रुपया लेबे भा भेजे खातिर क्यूआर कोड के जरूरत ना परेला.\nपिछला साल नवंबर में गुरुग्राम (गुड़गांव) में भी वॉट्सऐप के जरिए फ्रॉड के कई गो मामला उजागर भइल रहलन सन. वॉट्सऐप फ्रॉड खातिर जालजाज QR कोड के इस्तेमाल क के यूजर के बैंक अकाउंट से रुपया ट्रांसफर क लेले सन. ज्यादातर मामलन में ई ठग ओह यूजर्स के आपन शिकार बनावे ले सन जौन कौनो प्रॉडक्ट के ऑनलाइन बिक्री खातिर कौनो विज्ञापन पोस्ट कइले होखे. फ्राडियन के पहिला कदम ई होला कि रुपया चोरी करे वाला हैकर अपना शिकार के रुपया के लालच देले सन. कहेले सन कि रुपया रिसीव करे खातिर रउरा आपन बैंक अकाउंट के डिटेल दीं. तुरंते रउरा एकाउंट में रुपया जमा हो जाई. बस रउरा तुरंते सतर्क हो जाईं. बूझि जाईं कि राउर भेंट फ्राडिया आदमी से हो गइल बा. रउरा रोड पर लिखल एगो उक्ति बार- बार पढ़त होखबि- “सावधानी हटी, दुर्घटना घटी.” (लेखक विनय बिहारी सिंह वरिष्ठ स्तंभकार हैं.)\nBhojpuri Kolkata Online fraud Police Officer भोजपुरी